CELEX: 32016R0098
Language: el
Date: 2015-10-16 00:00:00
Title: Κατ' εξουσιοδότηση κανονισμός (ΕΕ) 2016/98 της Επιτροπής, της 16ης Οκτωβρίου 2015, για τη συμπλήρωση της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τον καθορισμό των γενικών όρων λειτουργίας των σωμάτων εποπτών (Κείμενο που παρουσιάζει ενδιαφέρον για τον ΕΟΧ)

28.1.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 21/2
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/98 ΤΗΣ ΕΠΙΤΡΟΠΉΣ
   της 16ης Οκτωβρίου 2015
   για τη συμπλήρωση της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα για τον καθορισμό των γενικών όρων λειτουργίας των σωμάτων εποπτών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (1), και ιδίως το άρθρο 51 παράγραφος 4 και το άρθρο 116 παράγραφος 4,
   Εκτιμώντας τα ακόλουθα:
   
               (1)
            
            
               Η εκτέλεση της χαρτογράφησης ενός ομίλου ιδρυμάτων, που θα προσδιορίζει τις οντότητες του ομίλου στην Ένωση ή σε τρίτη χώρα και θα περιγράφει τη φύση και την τοποθεσία της κάθε οντότητας του ομίλου καθώς και τις αρχές που εμπλέκονται στην εποπτεία της, τις ισχύουσες απαλλαγές προληπτικής εποπτείας, τη σημασία της για τον όμιλο και τη σημασία για τη χώρα στην οποία έχει λάβει άδεια λειτουργίας ή έχει εγκατασταθεί, καθώς και τα κριτήρια για τον καθορισμό της σημασίας αυτής, θεωρείται ζωτικό στοιχείο για τον προσδιορισμό των μελών και των δυνητικών παρατηρητών του σώματος. Στο πλαίσιο αυτό, οι πληροφορίες σχετικά με τη σημασία του υποκαταστήματος για τον όμιλο και τη σημασία του εν λόγω υποκαταστήματος για το κράτος μέλος στο οποίο είναι εγκατεστημένο είναι απαραίτητες για τον καθορισμό της συμμετοχής των αρμόδιων αρχών του εν λόγω κράτους μέλους στις δραστηριότητες του σώματος. Οι πληροφορίες σχετικά με τη φύση των οντοτήτων του ομίλου, είτε είναι ιδρύματα, υποκαταστήματα είτε άλλες οντότητες του χρηματοπιστωτικού τομέα, καθώς και για τη χώρα στην οποία έλαβαν άδεια λειτουργίας ή εγκαταστάθηκαν, ανεξαρτήτως εάν πρόκειται για κράτος μέλος ή τρίτη χώρα, είναι επίσης μείζονος σημασίας για τον προσδιορισμό των μελών και των παρατηρητών του σώματος.
            
         
               (2)
            
            
               Οι πληροφορίες σχετικά με τη σημασία της οντότητας του ομίλου για τον όμιλο και τη σημασία της για το κράτος μέλος στο οποίο έχει λάβει άδεια λειτουργίας ή εγκατασταθεί είναι απαραίτητες για τον καθορισμό του επιπέδου της συμμετοχής της αρμόδιας αρχής του εν λόγω κράτους μέλους στις δραστηριότητες του σώματος και, ειδικότερα, για τη διεξαγωγή της διαδικασίας εποπτικής εξέτασης και αξιολόγησης.
            
         
               (3)
            
            
               Οι γραπτές ρυθμίσεις συντονισμού και συνεργασίας που αναφέρονται στο άρθρο 115 της οδηγίας 2013/36/ΕΕ θα πρέπει να καλύπτουν όλους τους τομείς εργασιών του σώματος για την ενίσχυση της αποτελεσματικότητας των εποπτικών σωμάτων. Οι γραπτές ρυθμίσεις θα πρέπει επίσης να καλύπτουν τις συμφωνίες μεταξύ ορισμένων μελών του σώματος που συμμετέχουν σε συγκεκριμένες δραστηριότητες του σώματος, όπως αυτές που εκτελούνται μέσω ειδικών υποδομών του σώματος. Οι γραπτές ρυθμίσεις θα πρέπει να περιλαμβάνουν και τις επιχειρησιακές πτυχές των εργασιών του σώματος καθώς οι πτυχές αυτές είναι απαραίτητες για τη διευκόλυνση της λειτουργίας του σώματος, τόσο σε περίοδο ομαλής λειτουργίας όσο και κατά τη διάρκεια καταστάσεων έκτακτης ανάγκης. Δεδομένου ότι είναι απαραίτητο να διασφαλιστεί η συνεργασία στο πλαίσιο του σώματος πριν από και για τον σκοπό της παροχής πληροφοριών για θέματα εξυγίανσης του ομίλου, στις γραπτές ρυθμίσεις θα πρέπει να προβλέπονται οι διαδικασίες για τον συντονισμό των σχετικών πληροφοριών, καθώς και οι αρμοδιότητες και ο ρόλος της αρχής ενοποιημένης εποπτείας όσον αφορά την κοινοποίηση των πληροφοριών μέσω της αρχής εξυγίανσης σε επίπεδο ομίλου, όπως ορίζεται στο άρθρο 2 παράγραφος 1 σημείο 44) της οδηγίας 2014/59/ΕΕ του Ευρωπαϊκού Κοινοβουλίου και του Συμβουλίου (2), στο σώμα εξυγίανσης. Οι γραπτές ρυθμίσεις θα πρέπει να είναι περιεκτικές, συνεκτικές και πλήρεις και θα πρέπει να παρέχουν επαρκή και κατάλληλη βάση προκειμένου οι αρμόδιες αρχές να μπορούν να εκπληρώνουν τις σχετικές αρμοδιότητες και τα καθήκοντά τους εντός, και όχι εκτός του σώματος.
            
         
               (4)
            
            
               Τα σώματα συνιστούν βασικό εργαλείο για την ανταλλαγή πληροφοριών, την πρόβλεψη και την αντιμετώπιση καταστάσεων έκτακτης ανάγκης, και επιτρέπουν στην αρχή ενοποιημένης εποπτείας να διεξάγει αποτελεσματική εποπτεία σε ενοποιημένη βάση. Για να διασφαλιστεί η συνοχή και προκειμένου η ΕΑΤ να είναι σε θέση να προβεί στην εκτέλεση των καθηκόντων της όπως προβλέπεται από τον κανονισμό (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (3) και το άρθρο 116 της οδηγίας 2013/36/ΕΕ, κρίνεται σκόπιμο η ΕΑΤ να συμμετέχει σε όλα τα σώματα ως μέλος.
            
         
               (5)
            
            
               Για την εκτέλεση όλων των δραστηριοτήτων του σώματος, η αρχή ενοποιημένης εποπτείας και τα άλλα μέλη του σώματος θα πρέπει να έχουν μια γενική εικόνα των δραστηριοτήτων που διεξάγονται από όλες τις οντότητες του ομίλου, συμπεριλαμβανομένων εκείνων που διεξάγουν χρηματοοικονομικές δραστηριότητες χωρίς να χαρακτηριστούν ως ιδρύματα και εκείνων που λειτουργούν εκτός της Ένωσης. Η αλληλεπίδραση μεταξύ της αρχής ενοποιημένης εποπτείας, των μελών του σώματος, των εποπτικών αρχών τρίτων χωρών, των δημόσιων αρχών ή των φορέων που είναι αρμόδιοι ή συμμετέχουν στην εποπτεία μιας οντότητας του ομίλου, συμπεριλαμβανομένων των αρχών που είναι υπεύθυνες για την προληπτική εποπτεία των επιχειρήσεων του χρηματοπιστωτικού τομέα του ομίλου ή των αρμόδιων αρχών που είναι υπεύθυνες για την εποπτεία των αγορών χρηματοπιστωτικών μέσων, για την πρόληψη της χρησιμοποίησης του χρηματοπιστωτικού συστήματος με στόχο τη νομιμοποίηση παράνομων εσόδων και τη χρηματοδότηση της τρομοκρατίας, ή την προστασία των καταναλωτών, θα πρέπει να προωθηθεί επιτρέποντας στις εν λόγω τρίτες χώρες, στις εποπτικές αρχές και στις δημόσιες αρχές ή φορείς να συμμετάσχουν στις εργασίες του σώματος ως παρατηρητές, ανάλογα με την περίπτωση.
            
         
               (6)
            
            
               Τα μέλη του σώματος θα πρέπει να συζητήσουν και να συμφωνήσουν σχετικά με το πεδίο εφαρμογής και το επίπεδο συμμετοχής των παρατηρητών, εφόσον υφίστανται, στο σώμα. Το πλαίσιο συμμετοχής παρατηρητών στο σώμα θα πρέπει να αναφέρεται σαφώς στις γραπτές ρυθμίσεις συντονισμού και συνεργασίας και θα πρέπει να κοινοποιείται στους παρατηρητές.
            
         
               (7)
            
            
               Τα μέλη του σώματος εποπτών θα πρέπει να εργάζονται από κοινού, συντονίζοντας τις εποπτικές δράσεις τους στον μέγιστο δυνατό βαθμό και να συνεργάζονται στενά για την καλύτερη εκτέλεση των καθηκόντων τους, για την αποφυγή της αλληλεπικάλυψης αρμοδιοτήτων, συμπεριλαμβανομένης της αλληλεπικάλυψης των αιτήσεων παροχής πληροφοριών που απευθύνονται στις εποπτευόμενες οντότητες του ομίλου. Σε αυτό το πλαίσιο, οι συμφωνίες για την ανάθεση εργασιών και αρμοδιοτήτων θα πρέπει να εξετάζονται σε τακτική βάση από τα μέλη του σώματος, και τουλάχιστον όταν μέλη του σώματος καταρτίζουν το δικό τους πρόγραμμα εποπτικής εξέτασης.
            
         
               (8)
            
            
               Η αρχή ενοποιημένης εποπτείας θα πρέπει να έχει πρόσβαση σε όλες τις πληροφορίες που είναι αναγκαίες για την εκτέλεση των καθηκόντων και των αρμοδιοτήτων της και θα πρέπει να ενεργεί ως συντονιστής για τη συλλογή και τη διάδοση των πληροφοριών που λαμβάνονται από οποιοδήποτε μέλος ή παρατηρητή του σώματος ή από οποιαδήποτε οντότητα του ομίλου, ή για οποιαδήποτε στοιχεία ελήφθησαν από το σώμα εξυγίανσης, ιδίως από τη σχετική αρχή εξυγίανσης σε επίπεδο ομίλου. Το ίδιο ισχύει και για τα μέλη του σώματος. Συγκεκριμένα, όταν η αρχή ενοποιημένης εποπτείας καθορίζει τη σημασία των συγκεκριμένων πληροφοριών για άλλο μέλος του σώματος, συμπεριλαμβανομένης της αρμόδιας αρχής ενός κράτους μέλους στο οποίο είναι εγκατεστημένο σημαντικό υποκατάστημα, θα πρέπει να αποφεύγει τον αδικαιολόγητο αποκλεισμό των μελών του σώματος από τη λήψη των πληροφοριών.
            
         
               (9)
            
            
               Τα μέλη του σώματος που συμμετέχουν στην εκτέλεση των καθηκόντων που αναφέρονται στο άρθρο 113 της οδηγίας 2013/36/ΕΕ θα πρέπει να ενθαρρύνονται να ανταλλάσσουν πληροφορίες σχετικά με την εκτίμηση των κύριων στοιχείων της διαδικασίας εποπτικής εξέτασης και αξιολόγησης όπως αναφέρεται στο άρθρο 97 της εν λόγω οδηγίας, αναγνωρίζοντας παράλληλα ότι η διαδικασία εποπτικής εξέτασης και αξιολόγησης μπορεί να πραγματοποιείται με διαφορετικό τρόπο σε όλα τα κράτη μέλη, ανάλογα με τη μεταφορά των εν λόγω κανόνων της Ένωσης στην εθνική νομοθεσία, λαμβάνοντας επίσης υπόψη τις κατευθυντήριες γραμμές που εκδίδονται από την ΕΑΤ σύμφωνα με το άρθρο 107 παράγραφος 3 της οδηγίας 2013/36/ΕΕ.
            
         
               (10)
            
            
               Για να διευκολυνθούν η συνεργασία μεταξύ των αρμόδιων αρχών και ο συντονισμός τυχόν αποφάσεων που προορίζονται για την αντιμετώπιση των ζητημάτων της συμμόρφωσης ενός ιδρύματος με τις απαιτήσεις όσον αφορά τις προσεγγίσεις που χρειάζονται άδεια από τις αρμόδιες αρχές πριν χρησιμοποιηθούν για τον υπολογισμό των απαιτήσεων ιδίων κεφαλαίων (χρήση των εσωτερικών μοντέλων για τον πιστωτικό κίνδυνο, κίνδυνος αγοράς, κίνδυνος αντισυμβαλλομένου και λειτουργικός κίνδυνος), θα πρέπει να διευκρινίζονται οι όροι της συνεργασίας μεταξύ της ενοποιημένης εποπτείας και των αρμόδιων αρχών για την ανταλλαγή πληροφοριών σχετικά με τις επιδόσεις αυτών των εσωτερικών προσεγγίσεων, καθώς και για τη συζήτηση και την επίτευξη συμφωνίας σχετικά με τα μέτρα για την αντιμετώπιση των ανεπαρκειών που εντοπίζονται.
            
         
               (11)
            
            
               Για να διευκολυνθεί ο εντοπισμός των μηνυμάτων έγκαιρης προειδοποίησης, των ενδεχόμενων κινδύνων και των τρωτών σημείων για τον όμιλο και τις οντότητές του και για το σύστημα στο οποίο λειτουργούν, τα μέλη του σώματος αναμένεται να ανταλλάσσουν ποσοτικά στοιχεία, για τον όμιλο και τις οντότητές του, κατά τρόπο συνεπή και συγκρίσιμο. Οι πληροφορίες αυτές θα πρέπει να καλύπτουν τους βασικούς τομείς των πληροφοριών που συλλέγονται από τις αρμόδιες αρχές σύμφωνα με τον εκτελεστικό κανονισμό (ΕΕ) αριθ. 680/2014 της Επιτροπής (4) για τον καθορισμό των ενιαίων μορφοτύπων, των συχνοτήτων, των ημερομηνιών υποβολής εκθέσεων, των ορισμών και των λύσεων ΤΠ που πρέπει να εφαρμόζονται από τα ιδρύματα για σκοπούς εποπτικών αναφορών, και θα πρέπει να ανταλλάσσονται ενόσω οι αρμόδιες αρχές βρίσκονται στη διαδικασία εκπόνησης της έκθεσης αξιολόγησης των κινδύνων του ομίλου και επίτευξης των κοινών αποφάσεων επί της κεφαλαιακής επάρκειας και της ρευστότητας, σύμφωνα με το άρθρο 113 της οδηγίας 2013/36/ΕΕ. Κάθε σώμα θα πρέπει να αποφασίζει σχετικά με το ακριβές σύνολο των πληροφοριών που πρέπει να ανταλλάσσονται για τους σκοπούς αυτούς.
            
         
               (12)
            
            
               Για την κατάρτιση του προγράμματος εποπτικής εξέτασης του σώματος, τα μέλη του σώματος λαμβάνουν υπόψη την έκθεση αξιολόγησης κινδύνου του ομίλου και το αποτέλεσμα της κοινής απόφασης σχετικά με την κεφαλαιακή επάρκεια και ρευστότητα με στόχο τον καλύτερο εντοπισμό των προτεραιοτήτων κοινής εργασίας. Συνεπώς, η κατάρτιση του προγράμματος εποπτικής εξέτασης του σώματος θα πρέπει να αρχίσει όταν θα έχουν ολοκληρωθεί η αξιολόγηση κινδύνου του ομίλου και η κοινή διαδικασία λήψης αποφάσεων, ενώ για την οριστικοποίησή της, οι αρμόδιες αρχές θα πρέπει να εξετάσουν τα καθήκοντα που έχουν δεσμευτεί να εκτελούν σε εθνικό επίπεδο, τους πόρους που διατίθενται για τα εν λόγω καθήκοντα και τις αντίστοιχες προθεσμίες για την εκτέλεσή τους.
            
         
               (13)
            
            
               Τα μέλη του σώματος θα πρέπει να συντονίζουν τις δραστηριότητές τους κατά την προετοιμασία για την αντιμετώπιση καταστάσεων έκτακτης ανάγκης και κατά τη διάρκεια των καταστάσεων έκτακτης ανάγκης, καθώς δυσμενείς εξελίξεις ενδέχεται να θέσουν σε σοβαρό κίνδυνο την εύρυθμη λειτουργία και την ακεραιότητα των χρηματοπιστωτικών αγορών ή τη σταθερότητα ολόκληρου ή μέρους του χρηματοπιστωτικού συστήματος της Ένωσης, ή άλλες καταστάσεις που επηρεάζουν ή ενδέχεται να επηρεάσουν ρητά τη χρηματοπιστωτική και οικονομική κατάσταση ενός τραπεζικού ομίλου ή οποιασδήποτε από τις θυγατρικές του. Ως εκ τούτου, ο σχεδιασμός και ο συντονισμός των δραστηριοτήτων των αρμόδιων αρχών κατά την προετοιμασία για την αντιμετώπιση καταστάσεων έκτακτης ανάγκης και κατά τη διάρκεια αυτών θα πρέπει να περιλαμβάνουν ενδεικτικά τις δραστηριότητες που αναφέρονται στις σχετικές διατάξεις της οδηγίας 2014/59/ΕΕ· ιδίως οι δραστηριότητες που αποσκοπούν στον συντονισμό του σχεδιασμού ανάκαμψης του ομίλου και στην παροχή συντονισμένων πληροφοριών στις αρχές εξυγίανσης, όπου χρειάζεται, θα πρέπει να θεωρηθούν παραδείγματα των δραστηριοτήτων κατά την προετοιμασία για την αντιμετώπιση καταστάσεων έκτακτης ανάγκης και κατά τη διάρκεια αυτών.
            
         
               (14)
            
            
               Κατά την αντιμετώπιση μιας κατάστασης έκτακτης ανάγκης, τα μέλη του σώματος, υπό τον συντονισμό της αρχής ενοποιημένης εποπτείας, θα πρέπει να στοχεύουν στην ανάπτυξη συντονισμένης εποπτικής αξιολόγησης της κατάστασης, στην επίτευξη συμφωνίας όσον αφορά τη συντονισμένη εποπτική απόκριση και στην παρακολούθηση της εφαρμογής των αποκρίσεών τους ώστε να διασφαλιστεί ότι έχει δεόντως αξιολογηθεί και αντιμετωπιστεί η κατάσταση έκτακτης ανάγκης. Θα πρέπει επίσης να διασφαλίζουν ότι οποιαδήποτε εξωτερική επικοινωνία γίνεται με συντονισμένο τρόπο και καλύπτει τα στοιχεία που έχουν συμφωνηθεί εκ των προτέρων μεταξύ των μελών του σώματος.
            
         
               (15)
            
            
               Οι διατάξεις του παρόντος κανονισμού συνδέονται στενά μεταξύ τους, διότι αφορούν τους γενικούς όρους της λειτουργίας των σωμάτων εποπτών. Για να διασφαλιστεί η συνοχή μεταξύ των εν λόγω διατάξεων, οι οποίες θα πρέπει να τεθούν σε ισχύ ταυτόχρονα, και να διευκολυνθούν τα πρόσωπα που υπόκεινται στις εξ αυτών υποχρεώσεις να έχουν πλήρη εικόνα και συνεκτική πρόσβαση στο κείμενο των διατάξεων αυτών, κρίνεται σκόπιμο να συμπεριληφθούν όλα τα ρυθμιστικά τεχνικά πρότυπα που απαιτούνται βάσει του άρθρου 51 παράγραφος 4 και του άρθρου 116 παράγραφος 4 της οδηγίας 2013/36/ΕΕ σε έναν ενιαίο κανονισμό.
            
         
               (16)
            
            
               Δεδομένου ότι η συντριπτική πλειονότητα των εποπτικών σωμάτων σε ολόκληρη την ΕΕ συστήνεται σύμφωνα με το άρθρο 116 της οδηγίας 2013/36/ΕΕ, φαίνεται πιο ενδεδειγμένο πρώτα να προσδιοριστούν οι όροι όσον αφορά τα σώματα βάσει του άρθρου 116 της οδηγίας 2013/36/ΕΕ πριν από τον προσδιορισμό εκείνων των σωμάτων βάσει του άρθρου 51 της οδηγίας 2013/36/ΕΕ, καθόσον η πρώτη κατηγορία φαίνεται να αποτελεί περισσότερο τη γενική περίπτωση, ενώ η δεύτερη παρουσιάζεται ως ειδική περίπτωση.
            
         
               (17)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η Ευρωπαϊκή Εποπτική Αρχή (Ευρωπαϊκή Αρχή Τραπεζών) (ΕΑΤ) στην Επιτροπή.
            
         
               (18)
            
            
               Η ΕΑΤ διεξήγαγε ανοικτή δημόσια διαβούλευση όσον αφορά τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους και οφέλους και ζήτησε τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ 1
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αντικείμενο
   Ο παρών κανονισμός καθορίζει τους γενικούς όρους της λειτουργίας του σώματος εποπτών («σώμα») που έχει συσταθεί σύμφωνα με το άρθρο 116 και το άρθρο 51 παράγραφος 3 της οδηγίας 2013/36/ΕΕ.
   ΚΕΦΑΛΑΙΟ 2
   
      ΟΡΟΙ ΟΣΟΝ ΑΦΟΡΑ ΤΗ ΛΕΙΤΟΥΡΓΙΑ ΤΩΝ ΣΩΜΑΤΩΝ ΠΟΥ ΕΧΟΥΝ ΣΥΣΤΑΘΕΙ ΣΥΜΦΩΝΑ ΜΕ ΤΟ ΑΡΘΡΟ 116 ΤΗΣ ΟΔΗΓΙΑΣ 2013/36/ΕΕ
   
   
      ΤΜΗΜΑ 1
   
   
      
         Σύσταση και λειτουργία των σωμάτων
      
   
   Άρθρο 2
   Σύσταση της χαρτογράφησης ενός ομίλου ιδρυμάτων
   1.   Προκειμένου να προσδιοριστούν τα μέλη και οι πιθανοί παρατηρητές του σώματος εποπτών, η αρχή ενοποιημένης εποπτείας προβαίνει στη χαρτογράφηση ενός ομίλου ιδρυμάτων, σύμφωνα με το άρθρο 2 του εκτελεστικού κανονισμού (ΕΕ) 2016/99 της Επιτροπής (5).
   2.   Η χαρτογράφηση ενός ομίλου ιδρυμάτων έχει ως αποτέλεσμα τον προσδιορισμό των ακόλουθων οντοτήτων του ομίλου:
   
               α)
            
            
               ιδρύματα με άδεια λειτουργίας και υποκαταστήματα που έχουν εγκατασταθεί σε ένα κράτος μέλος·
            
         
               β)
            
            
               οντότητες του χρηματοοικονομικού τομέα με άδεια λειτουργίας σε ένα κράτος μέλος·
            
         
               γ)
            
            
               ιδρύματα με άδεια λειτουργίας και υποκαταστήματα που έχουν εγκατασταθεί σε τρίτη χώρα.
            
         3.   Οι ακόλουθες πληροφορίες αντικατοπτρίζονται στη χαρτογράφηση κάθε ιδρύματος με άδεια λειτουργίας και υποκαταστήματος εγκατεστημένου σε ένα κράτος μέλος:
   
               α)
            
            
               το κράτος μέλος στο οποίο έχει λάβει άδεια λειτουργίας το ίδρυμα ή είναι εγκατεστημένο το υποκατάστημα·
            
         
               β)
            
            
               η αρμόδια αρχή που είναι υπεύθυνη για την εποπτεία του ιδρύματος ή η αρμόδια αρχή του κράτους μέλους υποδοχής όπου είναι εγκατεστημένο το υποκατάστημα, καθώς και άλλες αρχές του χρηματοπιστωτικού τομέα του εν λόγω κράτους μέλους, όπως οι αρμόδιες αρχές που είναι υπεύθυνες για την εποπτεία των αγορών χρηματοπιστωτικών μέσων, την πρόληψη της χρησιμοποίησης του χρηματοπιστωτικού συστήματος για τη νομιμοποίηση παράνομων εσόδων και τη χρηματοδότηση της τρομοκρατίας, ή την προστασία των καταναλωτών·
            
         
               γ)
            
            
               όσον αφορά ένα ίδρυμα, συμπεριλαμβανομένης της θυγατρικής μιας μητρικής επιχείρησης της ΕΕ που είναι εγκατεστημένη στο ίδιο κράτος μέλος, καθώς και της ίδιας της μητρικής επιχείρησης που είναι εγκατεστημένη στην ΕΕ, οι πληροφορίες ως προς το αν υπάγεται το ίδρυμα σε προληπτική εποπτεία σε μεμονωμένη βάση ή αν έχει χορηγηθεί απαλλαγή από την εφαρμογή των απαιτήσεων που ορίζονται στα μέρη δύο έως οκτώ του κανονισμού (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (6) σε μεμονωμένη βάση σύμφωνα με τα άρθρα 7, 8 ή 10 του εν λόγω κανονισμού·
            
         
               δ)
            
            
               όσον αφορά ένα ίδρυμα, πληροφορίες σχετικά με τη σημασία του ιδρύματος για το κράτος μέλος στο οποίο έχει λάβει άδεια και τα σχετικά κριτήρια που χρησιμοποιούνται από τις αρμόδιες αρχές για τον προσδιορισμό αυτής της σημασίας, καθώς και πληροφορίες σχετικά με τη σημασία του εν λόγω ιδρύματος για τον όμιλο, υπό την προϋπόθεση ότι το συνολικό ποσό των στοιχείων του ενεργητικού και των εκτός ισολογισμού στοιχείων του εν λόγω ιδρύματος υπερβαίνει το 1 % των συνολικών στοιχείων του ενεργητικού και των εκτός ισολογισμού στοιχείων του ομίλου σε ενοποιημένη βάση·
            
         
               ε)
            
            
               όσον αφορά ένα υποκατάστημα, πληροφορίες σχετικά με τη σημασία του υποκαταστήματος στο κράτος μέλος στο οποίο είναι εγκατεστημένο, ιδίως αν το εν λόγω υποκατάστημα έχει χαρακτηριστεί ή προτείνεται να χαρακτηριστεί ως σημαντικό σύμφωνα με το άρθρο 51 της οδηγίας 2013/36/ΕΕ, καθώς και πληροφορίες σχετικά με τη σημασία του εν λόγω υποκαταστήματος για τον όμιλο, υπό την προϋπόθεση ότι το συνολικό ποσό των στοιχείων του ενεργητικού και των εκτός ισολογισμού στοιχείων του υποκαταστήματος υπερβαίνει το 1 % των συνολικών στοιχείων του ενεργητικού και των εκτός ισολογισμού στοιχείων του ομίλου σε ενοποιημένη βάση.
            
         4.   Οι ακόλουθες πληροφορίες αποτυπώνονται στη χαρτογράφηση κάθε οντότητας, ιδρύματος ή υποκαταστήματος του χρηματοπιστωτικού τομέα που αναφέρονται στα στοιχεία β) και γ) της παραγράφου 2:
   
               α)
            
            
               το κράτος μέλος στο οποίο η οντότητα του χρηματοπιστωτικού τομέα έχει λάβει άδεια λειτουργίας ή η τρίτη χώρα στην οποία το ίδρυμα έχει λάβει άδεια λειτουργίας ή είναι εγκατεστημένο το υποκατάστημα·
            
         
               β)
            
            
               η υπεύθυνη αρχή για ή που συμμετέχει στην εποπτεία της εν λόγω οντότητας, ιδρύματος ή υποκαταστήματος του χρηματοπιστωτικού τομέα·
            
         
               γ)
            
            
               πληροφορίες σχετικά με τη σημασία της οντότητας, του ιδρύματος ή του υποκαταστήματος του χρηματοπιστωτικού τομέα για τον όμιλο, υπό την προϋπόθεση ότι το συνολικό ποσό των στοιχείων του ενεργητικού και των εκτός ισολογισμού στοιχείων της εν λόγω οντότητας, ιδρύματος ή υποκαταστήματος του χρηματοπιστωτικού τομέα υπερβαίνει το 1 % των συνολικών στοιχείων του ενεργητικού και των εκτός ισολογισμού στοιχείων του ομίλου σε ενοποιημένη βάση.
            
         Άρθρο 3
   Διορισμός των μελών και των παρατηρητών του σώματος
   1.   Η αρχή ενοποιημένης εποπτείας καλεί τις ακόλουθες αρχές να γίνουν μέλη του σώματος:
   
               α)
            
            
               τις αρμόδιες αρχές που είναι υπεύθυνες για την εποπτεία των ιδρυμάτων που αποτελούν θυγατρικές ενός μητρικού ιδρύματος που είναι εγκατεστημένο στην ΕΕ ή μιας μητρικής χρηματοδοτικής εταιρείας συμμετοχών που είναι εγκατεστημένη στην ΕΕ ή μιας μητρικής μεικτής χρηματοοικονομικής εταιρείας συμμετοχών που είναι εγκατεστημένη στην ΕΕ και τις αρμόδιες αρχές των κρατών μελών υποδοχής όπου είναι εγκατεστημένα σημαντικά υποκαταστήματα όπως αναφέρεται στο άρθρο 51 της οδηγίας 2013/36/ΕΕ·
            
         
               β)
            
            
               τις κεντρικές τράπεζες του ΕΣΚΤ των κρατών μελών που, σύμφωνα με το εθνικό τους δίκαιο, συμμετέχουν στην προληπτική εποπτεία των νομικών προσώπων που αναφέρονται στο στοιχείο α), οι οποίες όμως δεν είναι αρμόδιες αρχές·
            
         
               γ)
            
            
               την ΕΑΤ.
            
         2.   Η αρχή ενοποιημένης εποπτείας δύναται να καλέσει τις αρμόδιες αρχές των κρατών μελών υποδοχής, όπου έχουν εγκατασταθεί μη σημαντικά υποκαταστήματα, να συμμετέχουν στο σώμα ως παρατηρητές σύμφωνα με τη διαδικασία που καθορίζεται στο άρθρο 3 παράγραφος 1 στοιχείο β) του εκτελεστικού κανονισμού (ΕΕ) 2016/99.
   3.   Η αρχή ενοποιημένης εποπτείας δύναται να καλέσει τις εποπτικές αρχές τρίτων χωρών όπου έχουν λάβει άδεια λειτουργίας ιδρύματα ή έχουν εγκατασταθεί υποκαταστήματα να συμμετέχουν στο σώμα ως παρατηρητές σύμφωνα με τη διαδικασία που καθορίζεται στο άρθρο 3 παράγραφος 1 στοιχείο γ) του εκτελεστικού κανονισμού (ΕΕ) 2016/99.
   4.   Η αρχή ενοποιημένης εποπτείας δύναται να καλέσει τις ακόλουθες αρχές να συμμετέχουν στο σώμα ως παρατηρητές σύμφωνα με τη διαδικασία που καθορίζεται στο άρθρο 3 παράγραφος 1 στοιχείο δ) του εκτελεστικού κανονισμού (ΕΕ) 2016/99:
   
               α)
            
            
               τις κεντρικές τράπεζες του ΕΣΚΤ, που δεν είναι εξουσιοδοτημένες από την εθνική νομοθεσία για την εποπτεία ενός ιδρύματος εγκατεστημένου ή υποκαταστήματος εγκατεστημένου σε άλλο κράτος μέλος·
            
         
               β)
            
            
               τις δημόσιες αρχές ή φορείς ενός κράτους μέλους που είναι αρμόδια ή συμμετέχουν στην εποπτεία ενός ιδρύματος του ομίλου, συμπεριλαμβανομένων των αρχών που είναι υπεύθυνες για την προληπτική εποπτεία των οντοτήτων του χρηματοπιστωτικού τομέα του ομίλου ή των αρμόδιων αρχών που είναι υπεύθυνες για την εποπτεία των αγορών χρηματοπιστωτικών μέσων, την πρόληψη της χρησιμοποίησης του χρηματοπιστωτικού συστήματος για τη νομιμοποίηση παράνομων εσόδων και τη χρηματοδότηση της τρομοκρατίας, ή την προστασία των καταναλωτών.
            
         5.   Η αρχή ενοποιημένης εποπτείας και τα μέλη του σώματος καθορίζουν τις λεπτομέρειες που αφορούν τη συμμετοχή των παρατηρητών στο σώμα στις γραπτές ρυθμίσεις σε θέματα συντονισμού και συνεργασίας που αναφέρονται στο άρθρο 5 στοιχείο γ). Η αρχή ενοποιημένης εποπτείας ενημερώνει τους παρατηρητές για τις εν λόγω ρυθμίσεις.
   Άρθρο 4
   Ανακοίνωση της σύστασης και της σύνθεσης του σώματος
   Η αρχή ενοποιημένης εποπτείας ανακοινώνει στη μητρική επιχείρηση του ομίλου που είναι εγκαταστημένη στην ΕΕ τη σύσταση ενός σώματος και την ταυτότητα των μελών και των παρατηρητών του, καθώς και τυχόν αλλαγές της σύνθεσης.
   Άρθρο 5
   Σύναψη των γραπτών ρυθμίσεων συντονισμού και συνεργασίας
   Οι γραπτές ρυθμίσεις συντονισμού και συνεργασίας που αναφέρονται στο άρθρο 115 της οδηγίας 2013/36/ΕΕ περιλαμβάνουν τουλάχιστον τα ακόλουθα:
   
               α)
            
            
               πληροφορίες σχετικά με τη γενική δομή του ομίλου που καλύπτουν όλες τις οντότητες του ομίλου·
            
         
               β)
            
            
               προσδιορισμό των μελών και των παρατηρητών του σώματος·
            
         
               γ)
            
            
               περιγραφή των όρων που αφορούν τη συμμετοχή των παρατηρητών στο σώμα, όπως αναφέρεται στο άρθρο 3 παράγραφος 5 του παρόντος κανονισμού, καθώς και τη συμμετοχή τους στους διαφόρους διαλόγους και στις διαδικασίες του σώματος, και τα δικαιώματα και τις υποχρεώσεις τους όσον αφορά την ανταλλαγή πληροφοριών·
            
         
               δ)
            
            
               περιγραφή των ρυθμίσεων για την ανταλλαγή πληροφοριών συμπεριλαμβανομένου του πεδίου εφαρμογής, της συχνότητας και των διαύλων επικοινωνίας·
            
         
               ε)
            
            
               περιγραφή των ρυθμίσεων για την επεξεργασία των εμπιστευτικών πληροφοριών·
            
         
               στ)
            
            
               περιγραφή των ρυθμίσεων για την ανάθεση καθηκόντων και αρμοδιοτήτων, κατά περίπτωση·
            
         
               ζ)
            
            
               περιγραφή οποιωνδήποτε υποδομών του σώματος·
            
         
               η)
            
            
               περιγραφή πλαισίου για τον προγραμματισμό και συντονισμό των εποπτικών δραστηριοτήτων σε συνθήκες ομαλής λειτουργίας·
            
         
               θ)
            
            
               περιγραφή του πλαισίου για τον προγραμματισμό και συντονισμό των εποπτικών δραστηριοτήτων κατά την προετοιμασία αντιμετώπισης καταστάσεων έκτακτης ανάγκης και κατά τη διάρκεια αυτών, συμπεριλαμβανομένου του σχεδιασμού έκτακτης ανάγκης, των εργαλείων και διαδικασιών επικοινωνίας·
            
         
               ι)
            
            
               περιγραφή της επικοινωνιακής πολιτικής της αρχής ενοποιημένης εποπτείας και των μελών του σώματος με τη μητρική επιχείρηση που είναι εγκατεστημένη στην ΕΕ και τις οντότητες του ομίλου·
            
         
               ια)
            
            
               συμφωνημένες διαδικασίες και προθεσμίες που πρέπει να ακολουθούνται για την κυκλοφορία των εγγράφων των συνεδριάσεων·
            
         
               ιβ)
            
            
               οποιαδήποτε άλλη συμφωνία μεταξύ των μελών του σώματος, συμπεριλαμβανομένων των συμφωνημένων ενδείξεων για τον εντοπισμό των μηνυμάτων έγκαιρης προειδοποίησης, των ενδεχόμενων κινδύνων και των τρωτών σημείων·
            
         
               ιγ)
            
            
               περιγραφή του πλαισίου για την παροχή συντονισμένων πληροφοριών στην αρχή εξυγίανσης, ιδίως για την παροχή συντονισμένων πληροφοριών χωρίς περιορισμό, για τους σκοπούς της διαδικασίας διαβούλευσης που προβλέπεται στα άρθρα 12, 13, 16, 18, 91 και 92 της οδηγίας 2014/59/ΕΕ·
            
         
               ιδ)
            
            
               περιγραφή του ρόλου της ενοποιημένης εποπτείας, ιδίως όσον αφορά το συντονισμό της παροχής εισερχόμενων στοιχείων που αναφέρονται στο σημείο ιγ) στο σχετικό σώμα εξυγίανσης, μέσω της αρχής εξυγίανσης σε επίπεδο ομίλου·
            
         
               ιε)
            
            
               διατάξεις που καλύπτουν ρυθμίσεις σε περίπτωση που ένα μέλος ή ένας παρατηρητής τερματίζει τη συμμετοχή του στο σώμα.
            
         Άρθρο 6
   Συμμετοχή σε συνεδριάσεις και δραστηριότητες του σώματος
   1.   Κατά τη λήψη αποφάσεων όσον αφορά τις αρχές που θα συμμετέχουν σε μια συνεδρίαση ή δραστηριότητα του σώματος, σύμφωνα με το άρθρο 116 παράγραφος 7 της οδηγίας 2013/36/ΕΕ, η αρχή ενοποιημένης εποπτείας λαμβάνει υπόψη τα ακόλουθα:
   
               α)
            
            
               τα θέματα που θα συζητηθούν και τον στόχο της συνεδρίασης ή της δραστηριότητας, ιδίως όσον αφορά την καταλληλότητά του για κάθε οντότητα του ομίλου·
            
         
               β)
            
            
               τη σημασία της οντότητας του ομίλου για το κράτος μέλος στο οποίο έχει λάβει άδεια λειτουργίας ή έχει εγκατασταθεί η οντότητα του ομίλου, και τη σημασία της για τον όμιλο.
            
         2.   Η αρχή ενοποιημένης εποπτείας και τα μέλη του σώματος διασφαλίζουν ότι οι καταλληλότεροι εκπρόσωποι συμμετέχουν στις συνεδριάσεις ή στις δραστηριότητες του σώματος, με βάση τα προς συζήτηση θέματα και τους επιδιωκόμενους στόχους. Οι εν λόγω εκπρόσωποι πρέπει να διαθέτουν την εξουσία να δεσμεύουν τις αρχές τους ως μέλη του σώματος, στον μέγιστο δυνατό βαθμό, σχετικά με τις αποφάσεις που προβλέπεται να ληφθούν κατά τις συνεδριάσεις ή τις δραστηριότητες.
   3.   Η αρχή ενοποιημένης εποπτείας δύναται να καλεί εκπροσώπους των οντοτήτων του ομίλου να συμμετάσχουν σε συνεδριάσεις ή δραστηριότητες του σώματος, με βάση τα θέματα και τους στόχους των συνεδριάσεων ή των δραστηριοτήτων του σώματος.
   Άρθρο 7
   Ανάθεση καθηκόντων και αρμοδιοτήτων
   1.   Κατά την κατάρτιση του προγράμματος εποπτικής εξέτασης του σώματος, σύμφωνα με το άρθρο 16, και την επικαιροποίησή του όταν είναι απαραίτητο, η αρχή ενοποιημένης εποπτείας και τα μέλη του σώματος εξετάζουν τη δυνατότητα σύναψης συμφωνιών σχετικά με την εκούσια ανάθεση εργασιών και την εκούσια ανάθεση αρμοδιοτήτων σύμφωνα με το άρθρο 116 παράγραφος 1 στοιχείο β) της οδηγίας 2013/36/ΕΕ, ιδιαίτερα αν η εν λόγω ανάθεση αναμένεται να οδηγήσει σε πιο αποδοτική και αποτελεσματική εποπτεία, ιδίως με την εξάλειψη της περιττής αλληλεπικάλυψης των εποπτικών απαιτήσεων, συμπεριλαμβανομένων και εκείνων σε σχέση με τις αιτήσεις παροχής πληροφοριών.
   2.   Η σύναψη συμφωνίας για την ανάθεση των καθηκόντων ή την ανάθεση αρμοδιοτήτων κοινοποιείται από την αρχή ενοποιημένης εποπτείας προς τη μητρική επιχείρηση που είναι εγκατεστημένη στην ΕΕ, και από την αρμόδια αρχή, η οποία εκχωρεί εξουσίες της στο σχετικό ίδρυμα.
   Άρθρο 8
   Ανταλλαγή πληροφοριών μεταξύ των μελών του σώματος και του ομίλου ιδρυμάτων
   1.   Η αρχή ενοποιημένης εποπτείας είναι αρμόδια για την κοινοποίηση και την αίτηση παροχής πληροφοριών από τη μητρική επιχείρηση που είναι εγκατεστημένη στην ΕΕ. Τα μέλη του σώματος είναι αρμόδια για την κοινοποίηση και την αίτηση παροχής πληροφοριών από τα ιδρύματα και τα υποκαταστήματα στο πλαίσιο των εποπτικών αρμοδιοτήτων τους.
   2.   Όταν, κατ' εξαίρεση, ένα μέλος του σώματος σκοπεύει να κοινοποιήσει ή να ζητήσει πληροφορίες από τη μητρική επιχείρηση που είναι εγκατεστημένη στην ΕΕ, οφείλει να ενημερώσει εκ των προτέρων την αρχή ενοποιημένης εποπτείας.
   3.   Όταν, κατ' εξαίρεση, η αρχή ενοποιημένης εποπτείας προτίθεται να κοινοποιήσει ή να ζητήσει πληροφορίες από ένα ίδρυμα ή υποκατάστημα εκτός των εποπτικών της αρμοδιοτήτων, ενημερώνει εκ των προτέρων το μέλος του σώματος που είναι υπεύθυνο για την εποπτεία αυτού του ιδρύματος ή υποκαταστήματος.
   
      ΤΜΗΜΑ 2
   
   
      
         Προγραμματισμός και συντονισμός των εποπτικών δραστηριοτήτων σε συνθήκες ομαλής λειτουργίας
      
   
   Άρθρο 9
   Γενικοί όροι για την ανταλλαγή πληροφοριών μεταξύ της αρχής ενοποιημένης εποπτείας και των μελών του σώματος
   1.   Η αρχή ενοποιημένης εποπτείας και τα μέλη του σώματος ανταλλάσσουν όλες τις αναγκαίες πληροφορίες για τη διευκόλυνση της άσκησης των καθηκόντων που αναφέρονται στα άρθρα 112 και 113 της οδηγίας 2013/36/ΕΕ, με την επιφύλαξη των απαιτήσεων εμπιστευτικότητας που προβλέπονται στο τμήμα II του κεφαλαίου 1 στον τίτλο VII της εν λόγω οδηγίας και, κατά περίπτωση, στα άρθρα 54 και 58 της οδηγίας 2004/39/ΕΚ του Ευρωπαϊκού Κοινοβουλίου και του Συμβουλίου (7).
   2.   Η αρχή ενοποιημένης εποπτείας και τα μέλη του σώματος ανταλλάσσουν επίσης όλες τις αναγκαίες πληροφορίες για τη διευκόλυνση της άσκησης των καθηκόντων που αναφέρονται στο άρθρο 8 της οδηγίας 2014/59/ΕΕ.
   3.   Η αρχή ενοποιημένης εποπτείας και τα μέλη του σώματος ανταλλάσσουν τις πληροφορίες που αναφέρονται στις παραγράφους 1 και 2, ανεξαρτήτως εάν λαμβάνονται από μια οντότητα του ίδιου ομίλου, μια αρμόδια ή εποπτική αρχή ή οποιαδήποτε άλλη πηγή και σύμφωνα με το άρθρο 7 του εκτελεστικού κανονισμού (ΕΕ) 2016/99. Οι πληροφορίες αυτές είναι επαρκώς κατάλληλες, ακριβείς και έγκαιρες.
   Άρθρο 10
   Ανταλλαγή πληροφοριών για τη διενέργεια αξιολογήσεων κινδύνου του ομίλου και τη λήψη κοινών αποφάσεων
   1.   Για τους σκοπούς της λήψης κοινών αποφάσεων σχετικά με απαιτήσεις προληπτικής εποπτείας ειδικά για κάθε ίδρυμα, όπως αναφέρεται στο άρθρο 113 της οδηγίας 2013/36/ΕΕ, η αρχή ενοποιημένης εποπτείας και τα σχετικά μέλη του σώματος που αναφέρονται στην παράγραφο 1 του εν λόγω άρθρου ανταλλάσσουν όλες τις απαραίτητες πληροφορίες, τόσο σε μεμονωμένο όσο και σε ενοποιημένο επίπεδο, για να καταλήξουν σε κοινή απόφαση.
   2.   Ειδικότερα, η αρχή ενοποιημένης εποπτείας και τα σχετικά μέλη του σώματος που αναφέρονται στην παράγραφο 1 ανταλλάσσουν πληροφορίες σχετικά με τα αποτελέσματα της διαδικασίας εποπτικής εξέτασης και αξιολόγησης που διενεργείται σύμφωνα με το άρθρο 97 της οδηγίας 2013/36/ΕΕ. Οι πληροφορίες αυτές παρέχουν τα αποτελέσματα της αξιολόγησης, τουλάχιστον όσον αφορά τα ακόλουθα στοιχεία:
   
               α)
            
            
               ανάλυση του επιχειρηματικού μοντέλου, συμπεριλαμβανομένης της αξιολόγησης της βιωσιμότητας του σημερινού επιχειρηματικού μοντέλου και της βιωσιμότητας της μελλοντικής επιχειρηματικής στρατηγικής του ιδρύματος·
            
         
               β)
            
            
               ρυθμίσεις εσωτερικής διακυβέρνησης και έλεγχοι σε ολόκληρο το ίδρυμα·
            
         
               γ)
            
            
               μεμονωμένοι κίνδυνοι όσον αφορά το κεφάλαιο του ιδρύματος, που καλύπτουν τα ακόλουθα στοιχεία:
               
                           i)
                        
                        
                           εγγενείς μεμονωμένοι κίνδυνοι·
                        
                     
                           ii)
                        
                        
                           διαχείριση κινδύνων και έλεγχοι·
                        
                     
         
               δ)
            
            
               αξιολόγηση της επάρκειας κεφαλαίων, συμπεριλαμβανομένων των προτεινόμενων απαιτητών ιδίων κεφαλαίων σύμφωνα με το άρθρο 104 παράγραφος 1 στοιχείο α) της οδηγίας 2013/36/ΕΕ·
            
         
               ε)
            
            
               κίνδυνοι όσον αφορά τη ρευστότητα και τη χρηματοδότηση του ιδρύματος, που καλύπτουν τα ακόλουθα στοιχεία:
               
                           i)
                        
                        
                           κίνδυνοι ρευστότητας και χρηματοδότησης·
                        
                     
                           ii)
                        
                        
                           διαχείριση των κινδύνων ρευστότητας και χρηματοδότησης·
                        
                     
         
               στ)
            
            
               αξιολόγηση της επάρκειας της ρευστότητας, συμπεριλαμβανομένων των προτεινόμενων ποσοτικών και ποιοτικών μέτρων ρευστότητας, σύμφωνα με το άρθρο 105 της οδηγίας 2013/36/ΕΕ·
            
         
               ζ)
            
            
               άλλα εποπτικά μέτρα ή μέτρα έγκαιρης παρέμβασης που έχουν ληφθεί ή σχεδιάζεται να ληφθούν για να αντιμετωπιστούν οι ελλείψεις που επισημάνθηκαν στο πλαίσιο της εποπτικής εξέτασης και αξιολόγησης·
            
         
               η)
            
            
               αποτελέσματα των εποπτικών προσομοιώσεων ακραίων καταστάσεων που διενεργήθηκαν σύμφωνα με το άρθρο 100 της οδηγίας 2013/36/ΕΕ·
            
         
               θ)
            
            
               πορίσματα από τις επιτόπιες επιθεωρήσεις και τους μη επιτόπιους ελέγχους που έχουν σημασία για την αξιολόγηση του προφίλ κινδύνου του ομίλου ή οποιασδήποτε άλλης από τις οντότητές του.
            
         Άρθρο 11
   Ανταλλαγή πληροφοριών σχετικά με τη διαρκή εξέταση της άδειας χρήσης εσωτερικών προσεγγίσεων και μη σημαντικών επεκτάσεων ή αλλαγών στα εσωτερικά υποδείγματα
   1.   Για τους σκοπούς της διασφάλισης της συνοχής και του συντονισμού όσον αφορά τη διαρκή εξέταση της άδειας χρήσης εσωτερικών προσεγγίσεων όπως αναφέρεται στο άρθρο 101 της οδηγίας 2013/36/ΕΕ, η αρχή ενοποιημένης εποπτείας και τα σχετικά μέλη του σώματος, που εποπτεύουν ιδρύματα στα οποία έχει χορηγηθεί άδεια για τη χρήση εσωτερικών προσεγγίσεων σύμφωνα με το άρθρο 143 παράγραφος 1, το άρθρο 151 παράγραφος 4 ή 9, το άρθρο 283, το άρθρο 312 παράγραφος 2, ή το άρθρο 363 του κανονισμού (ΕΕ) αριθ. 575/2013, ανταλλάσσουν κάθε πληροφορία σχετικά με την έκβαση αυτής της διαρκούς εξέτασης και κάθε άλλη σχετική πληροφορία.
   2.   Σε περίπτωση που η αρχή ενοποιημένης εποπτείας ή οποιοδήποτε σχετικό μέλος του σώματος που αναφέρεται στην παράγραφο 1 διαπιστώσει ότι ένα ίδρυμα που έχει άδεια σε ένα κράτος μέλος, συμπεριλαμβανομένης της μητρικής επιχείρησης που είναι εγκατεστημένη στην ΕΕ, δεν πληροί πλέον όλες τις προϋποθέσεις για την εφαρμογή μιας εσωτερικής προσέγγισης ή έχει εντοπίσει αδυναμίες σύμφωνα με το άρθρο 101 της οδηγίας 2013/36/ΕΕ, τα κράτη μέλη ανταλλάσσουν αμέσως τις ακόλουθες πληροφορίες, ανάλογα με την περίπτωση, για τους σκοπούς της διευκόλυνσης της πρόσβασης στην κοινή συμφωνία όπως αναφέρεται στο άρθρο 8 του εκτελεστικού κανονισμού (ΕΕ) 2016/99:
   
               α)
            
            
               αξιολόγηση του αποτελέσματος των αδυναμιών που εντοπίστηκαν και των ζητημάτων μη συμμόρφωσης και της σπουδαιότητάς τους·
            
         
               β)
            
            
               αξιολόγηση του σχεδίου για την αποκατάσταση της συμμόρφωσης και την αντιμετώπιση των αδυναμιών που εντοπίστηκαν, όπως παρουσιάστηκε από το μητρικό ίδρυμα που είναι εγκατεστημένο στην ΕΕ ή οποιοδήποτε ίδρυμα με άδεια λειτουργίας σε ένα κράτος μέλος, συμπεριλαμβανομένων των πληροφοριών σχετικά με το χρονοδιάγραμμα για την εφαρμογή του·
            
         
               γ)
            
            
               πληροφορίες για την πρόθεση της αρχής ενοποιημένης εποπτείας ή οποιουδήποτε σχετικού μέλους του σώματος να ανακαλέσει την άδεια ή να περιορίσει τη χρήση του μοντέλου στα συμμορφούμενα τμήματα ή στα τμήματα στα οποία η συμμόρφωση είναι εφικτή εντός κατάλληλου χρονοδιαγράμματος ή σε εκείνα τα τμήματα που δεν επηρεάζονται από τις αδυναμίες που εντοπίστηκαν·
            
         
               δ)
            
            
               πληροφορίες σχετικά με τις προτεινόμενες πρόσθετες απαιτήσεις ιδίων κεφαλαίων σύμφωνα με το άρθρο 104 παράγραφος 2 στοιχείο δ) της οδηγίας 2013/36/ΕΕ, ως εποπτικό μέτρο για την αντιμετώπιση των ζητημάτων της μη συμμόρφωσης ή των αδυναμιών που εντοπίστηκαν.
            
         3.   Η αρχή ενοποιημένης εποπτείας και τα σχετικά μέλη του σώματος που αναφέρονται στην παράγραφο 1 ανταλλάσσουν επίσης πληροφορίες σχετικά με τις επεκτάσεις ή αλλαγές σε αυτά τα εσωτερικά μοντέλα που δεν αποτελούν σημαντικές επεκτάσεις ή αλλαγές του μοντέλου, όπως αναφέρεται στο άρθρο 13 του εκτελεστικού κανονισμού (ΕΕ) 2016/100 της Επιτροπής (8).
   4.   Οι πληροφορίες που αναφέρονται στις παραγράφους 1 και 2 θα συζητούνται και λαμβάνονται υπόψη κατά την ανάπτυξη της αξιολόγησης των κινδύνων του ομίλου και τη λήψη κοινής απόφασης σύμφωνα με το άρθρο 113 παράγραφος 1 στοιχείο α) της οδηγίας 2013/36/ΕΕ.
   Άρθρο 12
   Ανταλλαγή πληροφοριών σχετικά με μηνύματα έγκαιρης προειδοποίησης, ενδεχόμενους κινδύνους και τρωτά σημεία
   1.   Η αρχή ενοποιημένης εποπτείας και τα μέλη του σώματος που συμμετέχουν στην ανάπτυξη της έκθεσης αξιολόγησης των κινδύνων του ομίλου που αναφέρεται στο άρθρο 113 παράγραφος 2 στοιχείο α) της οδηγίας 2013/36/ΕΕ ή της έκθεσης αξιολόγησης των κινδύνων ρευστότητας του ομίλου που αναφέρεται στο άρθρο 113 παράγραφος 2 στοιχείο β) της εν λόγω οδηγίας, για τους σκοπούς της επίτευξης κοινών αποφάσεων σχετικά με απαιτήσεις προληπτικής εποπτείας ειδικά για κάθε ίδρυμα, σύμφωνα με το εν λόγω άρθρο ανταλλάσσουν ποσοτικά στοιχεία για τον προσδιορισμό των μηνυμάτων έγκαιρης προειδοποίησης, των ενδεχόμενων κινδύνων και των τρωτών σημείων, και για την κοινοποίηση της έκθεση αξιολόγησης κινδύνων του ομίλου και της έκθεσης αξιολόγησης κινδύνων ρευστότητας του ομίλου.
   2.   Οι πληροφορίες που αναφέρονται στην παράγραφο 1 αναπτύσσονται με βάση τις πληροφορίες που συλλέγονται από τις αρμόδιες αρχές σύμφωνα με τον εκτελεστικό κανονισμό (ΕΕ) αριθ. 680/2014, προκειμένου να διασφαλιστούν η συνοχή και η συγκρισιμότητα των δεδομένων που χρησιμοποιήθηκαν. Οι πληροφορίες αυτές καλύπτουν τουλάχιστον όλες τις οντότητες του ομίλου που έχουν λάβει άδεια λειτουργίας ή είναι εγκατεστημένες σε ένα κράτος μέλος, και τουλάχιστον τους ακόλουθους τομείς:
   
               α)
            
            
               κεφάλαιο·
            
         
               β)
            
            
               ρευστότητα·
            
         
               γ)
            
            
               ποιότητα των στοιχείων του ενεργητικού·
            
         
               δ)
            
            
               χρηματοδότηση·
            
         
               ε)
            
            
               αποδοτικότητα·
            
         
               στ)
            
            
               κίνδυνος συγκέντρωσης.
            
         3.   Η αρχή ενοποιημένης εποπτείας και τα μέλη του σώματος που αναφέρονται στην παράγραφο 1 εξετάζουν επίσης το ενδεχόμενο ανταλλαγής πληροφοριών όσον αφορά το μακροοικονομικό περιβάλλον στο οποίο δραστηριοποιούνται ο όμιλος ιδρυμάτων και οι οντότητες του ομίλου.
   Άρθρο 13
   Ανταλλαγή πληροφοριών όσον αφορά τη μη συμμόρφωση και τις κυρώσεις
   1.   Τα μέλη του σώματος κοινοποιούν στην αρχή ενοποιημένης εποπτείας πληροφορίες σχετικά με περιπτώσεις κατά τις οποίες τα μέλη του σώματος έχουν διαπιστώσει ότι ένα ίδρυμα ή ένα υποκατάστημα στο πλαίσιο των εποπτικών αρμοδιοτήτων τους δεν έχει συμμορφωθεί με το εθνικό ή ενωσιακό δίκαιο ή με τις απαιτήσεις, σε σχέση την προληπτική εποπτεία ή τη συμπεριφορά της αγοράς και την εποπτεία των ιδρυμάτων, συμπεριλαμβανομένων των απαιτήσεων που καθορίζονται στον κανονισμό (ΕΕ) αριθ. 575/2013 και στην οδηγία 2013/36/ΕΕ και οποιασδήποτε από τις διοικητικές κυρώσεις ή λοιπών διοικητικών μέτρων που εφαρμόζονται σύμφωνα με τα άρθρα 64 έως 67 της οδηγίας 2013/36/ΕΕ, όταν οι πληροφορίες αυτές επηρεάζουν ή ενδέχεται να επηρεάσουν το προφίλ κινδύνου του ομίλου ή οποιαδήποτε άλλη από τις οντότητες του ομίλου. Τα μέλη του σώματος συζητούν με την αρχή ενοποιημένης εποπτείας τον πιθανό αντίκτυπο αυτών των ζητημάτων της μη συμμόρφωσης και των κυρώσεων στις οντότητες του ομίλου ή στον όμιλο ως σύνολο.
   2.   Η αρχή ενοποιημένης εποπτείας αποφασίζει να κοινοποιήσει τις πληροφορίες που ορίζονται στην παράγραφο 1, στα μέλη του σώματος με τα οποία σχετίζονται οι εν λόγω πληροφορίες σύμφωνα με το άρθρο 7 του εκτελεστικού κανονισμού (ΕΕ) 2016/99.
   Άρθρο 14
   Ανταλλαγή πληροφοριών για την αξιολόγηση του σχεδίου ανάκαμψης του ομίλου
   1.   Η αρχή ενοποιημένης εποπτείας και τα μέλη του σώματος ανταλλάσσουν επίσης όλες τις αναγκαίες πληροφορίες για όσους συμμετέχουν στη διαδικασία λήψης κοινής απόφασης σχετικά με τα στοιχεία που αναφέρονται στο άρθρο 8 παράγραφος 2 της οδηγίας 2014/59/ΕΕ.
   2.   Για τους σκοπούς της παραγράφου 1, η αρχή ενοποιημένης εποπτείας υποβάλλει σχέδιο ανάκαμψης του ομίλου στα μέλη του σώματος ακολουθώντας τη διαδικασία που ορίζεται στο άρθρο 7 του εκτελεστικού κανονισμού (ΕΕ) 2016/99.
   3.   Η αρχή ενοποιημένης εποπτείας διασφαλίζει ότι όλα τα μέλη του σώματος είναι κατάλληλα ενημερωμένα σχετικά με το αποτέλεσμα της διαδικασίας που αναφέρεται στην παράγραφο 1.
   4.   Η αρχή ενοποιημένης εποπτείας ενημερώνει την αρχή εξυγίανσης σε επίπεδο ομίλου σχετικά με το χρονοδιάγραμμα που ακολουθείται για την επανεξέταση και αξιολόγηση του σχεδίου ανάκαμψης του ομίλου και υποδεικνύει μια ημερομηνία στην αρχή εξυγίανσης σε επίπεδο ομάδας προκειμένου να διατυπώσει τις συστάσεις της, αν υπάρχουν, σύμφωνα με το άρθρο 6 παράγραφος 4 της οδηγίας 2014/59/ΕΕ.
   Άρθρο 15
   Ανταλλαγή πληροφοριών σε σχέση με τις συμφωνίες χρηματοδοτικής στήριξης του ομίλου
   Η αρχή ενοποιημένης εποπτείας διασφαλίζει ότι όλα τα μέλη του σώματος είναι κατάλληλα ενημερωμένα όσον αφορά τους κύριους όρους των εγκρίσεων των συμφωνιών χρηματοδοτικής στήριξης του ομίλου που έχουν χορηγηθεί σύμφωνα με τη διαδικασία λήψης κοινών αποφάσεων που αναφέρεται στο άρθρο 20 της οδηγίας 2014/59/ΕΕ.
   Άρθρο 16
   Εκπόνηση και επικαιροποίηση του προγράμματος εποπτικής εξέτασης του σώματος
   1.   Για τους σκοπούς της εκπόνησης του προγράμματος εποπτικής εξέτασης του σώματος, σύμφωνα με το άρθρο 116 παράγραφος 1 στοιχείο γ) της οδηγίας 2013/36/ΕΕ, η αρχή ενοποιημένης εποπτείας και τα μέλη του σώματος προσδιορίζουν τις εποπτικές δραστηριότητες που πρέπει να αναληφθούν.
   2.   Το πρόγραμμα εποπτικής εξέτασης του σώματος περιλαμβάνει τουλάχιστον τα ακόλουθα:
   
               α)
            
            
               τους τομείς κοινών εργασιών που προσδιορίζονται ως αποτέλεσμα της αξιολόγησης κινδύνων του ομίλου και της αξιολόγησης κινδύνων ρευστότητας του ομίλου και της λήψης κοινών αποφάσεων σχετικά με απαιτήσεις προληπτικής εποπτείας ειδικά για κάθε ίδρυμα σύμφωνα με το άρθρο 113 της οδηγίας 2013/36/ΕΕ ή ως αποτέλεσμα οποιωνδήποτε άλλων αναληφθεισών δραστηριοτήτων του σώματος, συμπεριλαμβανομένων των προσπαθειών αύξησης της αποτελεσματικότητας εποπτείας και κατάργησης της μη απαραίτητης επικάλυψης των εποπτικών καθηκόντων, σύμφωνα με το άρθρο 116 παράγραφος 1 στοιχείο δ) της εν λόγω οδηγίας·
            
         
               β)
            
            
               τα αντίστοιχα προγράμματα εποπτικής εξέτασης της αρχής ενοποιημένης εποπτείας και των μελών του σώματος για τη μητρική επιχείρηση και για όλα τα ιδρύματα που έχουν άδεια λειτουργίας και τα υποκαταστημάτων που είναι εγκατεστημένα σε άλλο κράτος μέλος·
            
         
               γ)
            
            
               τα κύρια σημεία εστίασης των εργασιών του σώματος και τις προγραμματισμένες εποπτικές δραστηριότητές τους, συμπεριλαμβανομένων των προγραμματισμένων επιτόπιων επιθεωρήσεων σύμφωνα με το άρθρο 99 παράγραφος 1 στοιχείο γ) της οδηγίας 2013/36/ΕΕ·
            
         
               δ)
            
            
               τα μέλη του σώματος που είναι αρμόδια για την εφαρμογή των προγραμματισμένων εποπτικών δραστηριοτήτων·
            
         
               ε)
            
            
               τα αναμενόμενα χρονοδιαγράμματα, τόσο όσον αφορά τον χρόνο εφαρμογής όσο και τη διάρκεια, για καθεμία από τις προγραμματισμένες εποπτικές δραστηριότητες.
            
         3.   Η σύσταση και η επικαιροποίηση του προγράμματος εποπτικής εξέτασης του σώματος διενεργούνται σύμφωνα με το άρθρο 11 του εκτελεστικού κανονισμού (ΕΕ) 2016/99.
   
      ΤΜΗΜΑ 3
   
   
      
         Προγραμματισμός και συντονισμός των εποπτικών δραστηριοτήτων κατά την προετοιμασία για την αντιμετώπιση καταστάσεων έκτακτης ανάγκης και κατά τη διάρκεια των καταστάσεων αυτών
      
   
   Άρθρο 17
   Δημιουργία πλαισίου σώματος για καταστάσεις έκτακτης ανάγκης
   1.   Η αρχή ενοποιημένης εποπτείας και τα μέλη του σώματος καθορίζουν ένα πλαίσιο σώματος, εν αναμονή πιθανών καταστάσεων έκτακτης ανάγκης, σύμφωνα με το άρθρο 112 παράγραφος 1 στοιχείο γ) της οδηγίας 2013/36/ΕΕ (στο εξής «πλαίσιο σώματος εποπτών για καταστάσεις έκτακτης ανάγκης»), λαμβάνοντας υπόψη τις ιδιαιτερότητες και τη δομή του ομίλου ιδρυμάτων.
   2.   Το πλαίσιο σώματος για καταστάσεις έκτακτης ανάγκης περιλαμβάνει τουλάχιστον τα ακόλουθα:
   
               α)
            
            
               τις διαδικασίες ειδικά για το σώμα που εφαρμόζονται όταν προκύπτει κατάσταση έκτακτης ανάγκης όπως αναφέρεται στο άρθρο 114 παράγραφος 1 της οδηγίας 2013/36/ΕΕ·
            
         
               β)
            
            
               το ελάχιστο σύνολο των πληροφοριών που ανταλλάσσονται όταν προκύπτει κατάσταση έκτακτης ανάγκης, όπως αναφέρεται στο άρθρο 114 παράγραφος 1 της οδηγίας 2013/36/ΕΕ.
            
         3.   Το ελάχιστο σύνολο των πληροφοριών που αναφέρονται στο στοιχείο β) της παραγράφου 2 περιλαμβάνουν τα εξής:
   
               α)
            
            
               τη συνοπτική περιγραφή της κατάστασης που έχει προκύψει, συμπεριλαμβανομένης της βασικής αιτίας της κατάστασης έκτακτης ανάγκης, και τον αναμενόμενο αντίκτυπο της κατάστασης έκτακτης ανάγκης στις οντότητες του ομίλου και στον όμιλο ως σύνολο, στη ρευστότητα της αγοράς και στη σταθερότητα του χρηματοπιστωτικού συστήματος·
            
         
               β)
            
            
               την επεξήγηση των μέτρων και δράσεων που έχουν ληφθεί ή σχεδιάζεται να ληφθούν, από την αρχή ενοποιημένης εποπτείας ή οποιοδήποτε από τα μέλη του σώματος, ή από τις ίδιες τις οντότητες του ομίλου·
            
         
               γ)
            
            
               τις τελευταίες διαθέσιμες ποσοτικές πληροφορίες σχετικά με τη ρευστότητα και την κεφαλαιακή θέση των οντοτήτων του ομίλου που επηρεάζονται ή ενδέχεται να επηρεαστούν από την κατάσταση έκτακτης ανάγκης σε μεμονωμένη και ενοποιημένη βάση.
            
         Άρθρο 18
   Γενικοί όροι όσον αφορά την ανταλλαγή πληροφοριών κατά τη διάρκεια μιας κατάστασης έκτακτης ανάγκης
   1.   Η αρχή ενοποιημένης εποπτείας και τα μέλη του σώματος ανταλλάσσουν όλες τις αναγκαίες πληροφορίες για τη διευκόλυνση της άσκησης των καθηκόντων που αναφέρονται στο άρθρο 114 παράγραφος 1 της οδηγίας 2013/36/ΕΕ, με την επιφύλαξη των απαιτήσεων εμπιστευτικότητας που προβλέπονται στο τμήμα II του κεφαλαίου 1 στον τίτλο VII της εν λόγω οδηγίας, και, κατά περίπτωση, στα άρθρα 54 και 58 της οδηγίας 2004/39/ΕΚ.
   2.   Αφού ειδοποιηθεί για την ύπαρξη κατάστασης έκτακτης ανάγκης από οποιοδήποτε μέλος ή παρατηρητή του σώματος ή εφόσον διαπιστώσει κατάσταση έκτακτης ανάγκης, η αρχή ενοποιημένης εποπτείας κοινοποιεί τις πληροφορίες που αναφέρονται στο άρθρο 17 παράγραφος 2 στοιχείο β), σύμφωνα με τις διαδικασίες που αναφέρονται στο το άρθρο 17 παράγραφος 2 στοιχείο α), προς τα μέλη του σώματος που εποπτεύουν τις οντότητες του ομίλου που επηρεάζονται ή ενδέχεται να επηρεαστούν από την κατάσταση έκτακτης ανάγκης, και την ΕΑΤ.
   3.   Ανάλογα με τη φύση, τη σοβαρότητα, τον δυνητικό συστημικό αντίκτυπο ή άλλον αντίκτυπο, και την πιθανότητα μετάδοσης της κατάστασης έκτακτης ανάγκης, τα μέλη του σώματος που εποπτεύουν τις οντότητες του ομίλου που επηρεάζονται ή ενδέχεται να επηρεαστούν από την κατάσταση έκτακτης ανάγκης και η αρχή ενοποιημένης εποπτείας δύνανται να αποφασίσουν να ανταλλάξουν πρόσθετες πληροφορίες.
   4.   Η αρχή ενοποιημένης εποπτείας εξετάζει εάν οι πληροφορίες που αναφέρονται στις παραγράφους 2 και 3 είναι συναφείς για την εκπλήρωση των καθηκόντων του σώματος εξυγίανσης. Στην περίπτωση αυτή, η αρχή ενοποιημένης εποπτείας κοινοποιεί τις πληροφορίες αυτές στην αρχή εξυγίανσης σε επίπεδο ομίλου, όπως ορίζεται στο σημείο 44 του άρθρου 2 παράγραφος 1 της οδηγίας 2014/59/ΕΕ.
   5.   Οι πληροφορίες που αναφέρονται στις παραγράφους 2 και 3, ανάλογα με την περίπτωση, επικαιροποιούνται αμέσως μόλις είναι διαθέσιμες νέες πληροφορίες.
   6.   Όταν η ανταλλαγή πληροφοριών και η κοινοποίησή τους όπως αναφέρονται στο παρόν άρθρο γίνονται προφορικά, οι ενδιαφερόμενες αρμόδιες αρχές θα τις αποστέλλουν στη συνέχεια με γραπτή κοινοποίηση σε εύθετο χρόνο.
   Άρθρο 19
   Συντονισμός της εποπτικής αξιολόγησης μιας κατάστασης έκτακτης ανάγκης
   1.   Σε περίπτωση κατάστασης έκτακτης ανάγκης, η αρχή ενοποιημένης εποπτείας συντονίζει την αξιολόγηση της κατάστασης αυτής (στο εξής «συντονισμένη εποπτική αξιολόγηση»), σε συνεργασία με τα μέλη του σώματος που εποπτεύουν τις οντότητες του ομίλου που επηρεάζονται ή ενδέχεται να επηρεαστούν από αυτή την κατάσταση έκτακτης ανάγκης.
   2.   Η συντονισμένη εποπτική αξιολόγηση της κατάστασης έκτακτης ανάγκης που εκτελείται σύμφωνα με το άρθρο 14 του εκτελεστικού κανονισμού (ΕΕ) 2016/99 περιλαμβάνει τουλάχιστον τα ακόλουθα στοιχεία:
   
               α)
            
            
               τη φύση και τη σοβαρότητα της κατάστασης έκτακτης ανάγκης·
            
         
               β)
            
            
               τον αντίκτυπο ή τον δυνητικό αντίκτυπο της κατάστασης έκτακτης ανάγκης για τον όμιλο και για οποιαδήποτε από τις οντότητες του ομίλου που επηρεάζονται ή ενδέχεται να επηρεαστούν·
            
         
               γ)
            
            
               τον κίνδυνο διασυνοριακής μετάδοσης.
            
         3.   Κατά την εκτίμηση του σημείου γ) της παραγράφου 2, η αρχή ενοποιημένης εποπτείας εξετάζει τις πιθανές συστημικές συνέπειες σε οποιοδήποτε από τα κράτη μέλη όπου έχουν λάβει άδεια λειτουργίας οι οντότητες του ομίλου ή όπου έχουν εγκατασταθεί σημαντικά υποκαταστήματα.
   Άρθρο 20
   Συντονισμός της εποπτικής απόκρισης σε κατάσταση έκτακτης ανάγκης
   1.   Σε περίπτωση ύπαρξης κατάστασης έκτακτης ανάγκης, η αρχή ενοποιημένης εποπτείας συντονίζει την εκπόνηση της εποπτικής απόκρισης (στο εξής «συντονισμένη εποπτική απόκριση»), σε συνεργασία με τα μέλη του σώματος που εποπτεύουν τις οντότητες του ομίλου που επηρεάζονται ή ενδέχεται να επηρεαστούν από αυτή την κατάσταση έκτακτης ανάγκης.
   2.   Η συντονισμένη εποπτική αξιολόγηση που αναφέρεται στο άρθρο 19 αποτελεί τη βάση της συντονισμένης εποπτικής απόκρισης, η οποία καθορίζει τις εποπτικές ενέργειες που απαιτούνται, το πεδίο εφαρμογής τους, καθώς και το χρονοδιάγραμμα για την εφαρμογή τους.
   3.   Η συντονισμένη εποπτική απόκριση αναπτύσσεται από την αρχή ενοποιημένης εποπτείας και τα μέλη του σώματος που επιβλέπουν τις οντότητες του ομίλου που επηρεάζονται ή ενδέχεται να επηρεαστούν από την κατάσταση έκτακτης ανάγκης.
   Άρθρο 21
   Παρακολούθηση της εφαρμογής της συντονισμένης εποπτικής απόκρισης σε κατάσταση έκτακτης ανάγκης
   1.   Η αρχή ενοποιημένης εποπτείας και τα μέλη του σώματος που επιβλέπουν τις οντότητες του ομίλου που επηρεάζονται ή ενδέχεται να επηρεαστούν από την κατάσταση έκτακτης ανάγκης παρακολουθούν και ανταλλάσσουν πληροφορίες σχετικά με την εφαρμογή της συντονισμένης εποπτικής απόκρισης που αναφέρεται στο άρθρο 20.
   2.   Οι πληροφορίες που ανταλλάσσονται περιλαμβάνουν τουλάχιστον μια επικαιροποίηση σχετικά με την εφαρμογή των συμφωνημένων δράσεων εντός του προβλεπόμενου χρονοδιαγράμματος, όπως αναφέρεται στο άρθρο 20 παράγραφος 2, και την ανάγκη για ενημέρωση ή προσαρμογή των εν λόγω δράσεων.
   Άρθρο 22
   Συντονισμός της εξωτερικής επικοινωνίας σε περίπτωση έκτακτης ανάγκης
   1.   Στο πλαίσιο της εφαρμοστέας ενωσιακής και εθνικής νομοθεσίας, η αρχή ενοποιημένης εποπτείας και τα μέλη του σώματος που εποπτεύουν τις οντότητες του ομίλου που επηρεάζονται ή ενδέχεται να επηρεαστούν από την κατάσταση έκτακτης ανάγκης συντονίζουν στον μεγαλύτερο δυνατό βαθμό τις εξωτερικές επικοινωνίες τους.
   2.   Για τον σκοπό του συντονισμού της εξωτερικής επικοινωνίας, η αρχή ενοποιημένης εποπτείας και τα μέλη του σώματος συμφωνούν στα ακόλουθα στοιχεία:
   
               α)
            
            
               την κατανομή των αρμοδιοτήτων για τον συντονισμό της εξωτερικής επικοινωνίας στα διάφορα στάδια της κατάστασης έκτακτης ανάγκης·
            
         
               β)
            
            
               το επίπεδο των πληροφοριών που πρέπει να κοινοποιηθούν, λαμβάνοντας υπόψη την ανάγκη διατήρησης της εμπιστοσύνης της αγοράς και τυχόν άλλες πρόσθετες υποχρεώσεις δημοσιοποίησης όταν τα χρηματοπιστωτικά μέσα που εκδίδονται από οντότητες του ομίλου και που επηρεάζονται ή ενδέχεται να επηρεαστούν από την κατάσταση έκτακτης ανάγκης είναι εισηγμένα στο χρηματιστήριο σε μία ή περισσότερες οργανωμένες αγορές στην Ένωση·
            
         
               γ)
            
            
               τον συντονισμό των δημόσιων δηλώσεων, συμπεριλαμβανομένων εκείνων που γίνονται από ένα μόνο μέλος του σώματος, ιδίως όταν αυτές είναι πιθανό να έχουν συνέπειες στις οντότητες του ομίλου που εποπτεύονται από άλλα μέλη του σώματος·
            
         
               δ)
            
            
               την κατανομή των αρμοδιοτήτων και την κατάλληλη χρονική στιγμή για την επικοινωνία με τις οντότητες του ομίλου·
            
         
               ε)
            
            
               την κατανομή αρμοδιοτήτων και δράσεων που πρέπει να αναληφθούν για την εξωτερική κοινοποίηση συντονισμένων δράσεων για την αντιμετώπιση της κατάστασης έκτακτης ανάγκης·
            
         
               στ)
            
            
               την περιγραφή του πιθανού συντονισμού με άλλον όμιλο ή σώμα που ενδέχεται να συμμετέχει στην αντιμετώπιση μιας κατάστασης έκτακτης ανάγκης που αφορά τον όμιλο, όπως μια ομάδα διαχείρισης κρίσεων ή ένα σώμα εξυγίανσης.
            
         ΚΕΦΑΛΑΙΟ 3
   
      ΟΡΟΙ ΟΣΟΝ ΑΦΟΡΑ ΤΗ ΛΕΙΤΟΥΡΓΙΑ ΤΩΝ ΣΩΜΑΤΩΝ ΠΟΥ ΕΧΟΥΝ ΣΥΣΤΑΘΕΙ ΣΥΜΦΩΝΑ ΜΕ ΤΟ ΑΡΘΡΟ 51 ΠΑΡΑΓΡΑΦΟΣ 3 ΤΗΣ ΟΔΗΓΙΑΣ 2013/36/ΕΕ
   
   
      ΤΜΗΜΑ 1
   
   
      
         Σύσταση και λειτουργία σωμάτων
      
   
   Άρθρο 23
   Διορισμός των μελών και των παρατηρητών του σώματος
   1.   Κατόπιν της εκτέλεσης της χαρτογράφησης του ιδρύματος με υποκαταστήματα σε άλλα κράτη μέλη σύμφωνα με το άρθρο 2 του εκτελεστικού κανονισμού (ΕΕ) 2016/99, οι αρμόδιες αρχές του κράτους μέλους προέλευσης καλούν τις ακόλουθες αρχές για να γίνουν μέλη του σώματος:
   
               α)
            
            
               τις αρμόδιες αρχές των κρατών μελών υποδοχής όπου έχουν εγκατασταθεί σημαντικά υποκαταστήματα·
            
         
               β)
            
            
               τις κεντρικές τράπεζες του ΕΣΚΤ των κρατών μελών που, σύμφωνα με το εθνικό τους δίκαιο, συμμετέχουν στην προληπτική εποπτεία των σημαντικών υποκαταστημάτων που αναφέρονται στο στοιχείο α), οι οποίες όμως δεν είναι οι αρμόδιες αρχές·
            
         
               γ)
            
            
               την ΕΑΤ.
            
         2.   Οι αρμόδιες αρχές του κράτους μέλους προέλευσης δύνανται να καλέσουν τις αρμόδιες αρχές των κρατών μελών υποδοχής όπου έχουν εγκατασταθεί μη σημαντικά υποκαταστήματα να συμμετέχουν στο σώμα ως παρατηρητές σύμφωνα με τη διαδικασία που καθορίζεται στο άρθρο 3 παράγραφος 1 στοιχείο β) του εκτελεστικού κανονισμού (ΕΕ) 2016/99.
   3.   Οι αρμόδιες αρχές του κράτους μέλους προέλευσης δύνανται να καλέσουν τις αρμόδιες αρχές τρίτων χωρών όπου έχουν εγκατασταθεί μη σημαντικά υποκαταστήματα να συμμετέχουν στο σώμα ως παρατηρητές σύμφωνα με τη διαδικασία που καθορίζεται στο άρθρο 3 παράγραφος 1 στοιχείο γ) του εκτελεστικού κανονισμού (ΕΕ) 2016/99.
   4.   Οι αρμόδιες αρχές του κράτους μέλους προέλευσης δύνανται να καλέσουν τις ακόλουθες αρχές να συμμετέχουν στο σώμα ως παρατηρητές σύμφωνα με τη διαδικασία που καθορίζεται στο άρθρο 3 παράγραφος 1 στοιχείο δ) του εκτελεστικού κανονισμού (ΕΕ) 2016/99:
   
               α)
            
            
               τις κεντρικές τράπεζες του ΕΣΚΤ που δεν είναι εξουσιοδοτημένες από την εθνική νομοθεσία για την εποπτεία ενός ιδρύματος ή υποκαταστήματος εγκατεστημένου σε άλλο κράτος μέλος·
            
         
               β)
            
            
               τις δημόσιες αρχές ή τους φορείς ενός κράτους μέλους που έχουν την αρμοδιότητα ή συμμετέχουν στην εποπτεία ενός ιδρύματος ή των υποκαταστημάτων του, συμπεριλαμβανομένων των αρμόδιων αρχών που είναι υπεύθυνες για την εποπτεία των αγορών χρηματοπιστωτικών μέσων, την πρόληψη της χρησιμοποίησης του χρηματοπιστωτικού συστήματος για τη νομιμοποίηση παράνομων εσόδων και τη χρηματοδότηση της τρομοκρατίας, ή την προστασία των καταναλωτών.
            
         5.   Οι αρμόδιες αρχές του κράτους μέλους προέλευσης και τα μέλη του σώματος καθορίζουν τις ρυθμίσεις που αφορούν τη συμμετοχή των παρατηρητών του σώματος στις γραπτές ρυθμίσεις που αναφέρονται στο άρθρο 51 παράγραφος 3 της οδηγίας 2013/36/ΕΕ. Οι αρμόδιες αρχές του κράτους μέλους προέλευσης ενημερώνουν τους παρατηρητές σχετικά με τις εν λόγω ρυθμίσεις.
   Άρθρο 24
   Ανακοίνωση της σύστασης και της σύνθεσης σώματος εποπτών
   Οι αρμόδιες αρχές ανακοινώνουν στη μητρική επιχείρηση του ομίλου που είναι εγκαταστημένη στην ΕΕ τη σύσταση ενός σώματος εποπτών και την ταυτότητα των μελών και των παρατηρητών του, καθώς και τυχόν αλλαγές της σύνθεσης.
   Άρθρο 25
   Θέσπιση γραπτών ρυθμίσεων συντονισμού και συνεργασίας
   Η συγκρότηση και λειτουργία σωμάτων εποπτών για τα σημαντικά υποκαταστήματα που έχουν συσταθεί σύμφωνα με το άρθρο 51 παράγραφος 3 της οδηγίας 2013/36/ΕΕ βασίζονται στις γραπτές ρυθμίσεις συντονισμού και συνεργασίας που προσδιορίζονται σύμφωνα με το άρθρο 5 του παρόντος κανονισμού.
   Άρθρο 26
   Συμμετοχή σε συνεδριάσεις και δραστηριότητες του σώματος
   1.   Κατά τη λήψη αποφάσεων όσον αφορά τις αρχές που θα συμμετέχουν σε μια συνεδρίαση ή δραστηριότητα του σώματος σύμφωνα με το άρθρο 51 παράγραφος 3 της οδηγίας 2013/36/ΕΕ, οι αρμόδιες αρχές του κράτους μέλους προέλευσης λαμβάνουν υπόψη τα ακόλουθα:
   
               α)
            
            
               τα θέματα που θα συζητηθούν και τον στόχο της συνεδρίασης ή της δραστηριότητας, ιδίως όσον αφορά τη συνάφειά τους για κάθε υποκατάστημα·
            
         
               β)
            
            
               τη σημασία του υποκαταστήματος στο κράτος μέλος στο οποίο είναι εγκατεστημένο και τη σημασία του για το ίδρυμα.
            
         2.   Οι αρμόδιες αρχές του κράτους μέλους προέλευσης και τα μέλη του σώματος διασφαλίζουν ότι οι καταλληλότεροι εκπρόσωποι συμμετέχουν στις συνεδριάσεις ή στις δραστηριότητες του σώματος, με βάση τα θέματα που πρόκειται να συζητηθούν και τους επιδιωκόμενους στόχους. Οι εν λόγω εκπρόσωποι πρέπει να διαθέτουν την εξουσία να δεσμεύουν τις αρχές τους ως μέλη του σώματος, στον μέγιστο δυνατό βαθμό, σχετικά με τις αποφάσεις που προβλέπεται να ληφθούν κατά τις συνεδριάσεις ή τις δραστηριότητες.
   3.   Οι αρμόδιες αρχές του κράτους μέλους προέλευσης δύνανται να καλέσουν εκπροσώπους των οντοτήτων του ομίλου να συμμετάσχουν σε συνεδριάσεις ή δραστηριότητες του σώματος, με βάση τα θέματα και τους στόχους των συνεδριάσεων ή των δραστηριοτήτων του σώματος.
   Άρθρο 27
   Όροι επικοινωνίας
   1.   Η επικοινωνία με το ίδρυμα και τα υποκαταστήματά του οργανώνεται σύμφωνα με τις εποπτικές αρμοδιότητες που παραχωρούνται στις αρμόδιες αρχές του κράτους μέλους προέλευσης και στα μέλη του σώματος βάσει του κεφαλαίου 4 του τίτλου V και του τίτλου VII της οδηγίας 2013/36/ΕΕ.
   2.   Οι συνεδριάσεις και οι δραστηριότητες του σώματος διοργανώνονται σύμφωνα με το άρθρο 18 του εκτελεστικού κανονισμού (ΕΕ) 2016/99.
   
      ΤΜΗΜΑ 2
   
   
      
         Προγραμματισμός και συντονισμός των εποπτικών δραστηριοτήτων σε συνθήκες ομαλής λειτουργίας
      
   
   Άρθρο 28
   Γενικοί όροι για την ανταλλαγή πληροφοριών μεταξύ των αρμόδιων αρχών του κράτους μέλους προέλευσης και των μελών του σώματος
   1.   Οι αρμόδιες αρχές του κράτους μέλους προέλευσης και τα μέλη του σώματος ανταλλάσσουν όλες τις αναγκαίες πληροφορίες για τη διευκόλυνση της συνεργασίας στο πλαίσιο του άρθρου 50 και του άρθρου 51 παράγραφος 2 της οδηγίας 2013/36/ΕΕ.
   2.   Οι αρμόδιες αρχές του κράτους μέλους προέλευσης και τα μέλη του σώματος ανταλλάσσουν, επίσης, όλες τις αναγκαίες πληροφορίες για τη διευκόλυνση της συνεργασίας που προβλέπεται στα άρθρα 6, 7 και 8 της οδηγίας 2014/59/ΕΕ.
   3.   Οι αρμόδιες αρχές του κράτους μέλους προέλευσης και τα μέλη του σώματος ανταλλάσσουν τις πληροφορίες που αναφέρονται στις παραγράφους 1 και 2, είτε λαμβάνονται από το ίδρυμα, την αρμόδια ή εποπτική αρχή είτε από οποιαδήποτε άλλη πηγή. Οι εν λόγω πληροφορίες είναι επαρκώς κατάλληλες, ακριβείς και έγκαιρες.
   Άρθρο 29
   Ανταλλαγή πληροφοριών για το αποτέλεσμα της διαδικασίας εποπτικού ελέγχου και αξιολόγησης
   Οι πληροφορίες που πρόκειται να κοινοποιηθούν από τις αρμόδιες αρχές του κράτους μέλους προέλευσης στα μέλη του σώματος περιλαμβάνουν τις πληροφορίες που αναφέρονται στο άρθρο 4, στο άρθρο 5, στα άρθρα 7 έως 13 και στο άρθρο 17 του κατ' εξουσιοδότηση κανονισμού (ΕΕ) αριθ. 524/2014 της Επιτροπής (9) ως αποτέλεσμα της διαδικασίας εποπτικού ελέγχου και αξιολόγησης που διενεργούνται σύμφωνα με το άρθρο 97 της οδηγίας 2013/36/ΕΕ.
   Άρθρο 30
   Ανταλλαγή πληροφοριών για την αξιολόγηση του σχεδίου ανάκαμψης
   1.   Οι αρμόδιες αρχές του κράτους μέλους προέλευσης διαβουλεύονται με τις αρμόδιες αρχές του κράτους μέλους υποδοχής όπου είναι εγκατεστημένα σημαντικά υποκαταστήματα σχετικά με το σχέδιο ανάκαμψης στο μέτρο που είναι σχετικό με το ανωτέρω υποκατάστημα, σύμφωνα με το άρθρο 6 παράγραφος 2 της οδηγίας 2014/59/ΕΕ.
   2.   Για τους σκοπούς της παραγράφου 1, οι αρμόδιες αρχές του κράτους μέλους προέλευσης παρέχουν το σχέδιο ανάκαμψης του ιδρύματος στις αρμόδιες αρχές των κρατών μελών υποδοχής όπου έχουν εγκατασταθεί σημαντικά υποκαταστήματα σύμφωνα με το άρθρο 19 του εκτελεστικού κανονισμού (ΕΕ) 2016/99.
   3.   Οι αρμόδιες αρχές του κράτους μέλους προέλευσης διασφαλίζουν ότι όλα τα μέλη του σώματος είναι κατάλληλα ενημερωμένα σχετικά με το αποτέλεσμα της διαδικασίας που αναφέρεται στην παράγραφο 1.
   Άρθρο 31
   Κατάρτιση και επικαιροποίηση του προγράμματος εποπτικής εξέτασης του σώματος
   1.   Για τους σκοπούς της σύστασης του προγράμματος εποπτικής εξέτασης του σώματος σύμφωνα με το άρθρο 99 της οδηγίας 2013/36/ΕΕ, οι αρμόδιες αρχές του κράτους μέλους προέλευσης και τα μέλη του σώματος προσδιορίζουν τις εποπτικές δραστηριότητες που πρέπει να αναληφθούν.
   2.   Το πρόγραμμα εποπτικής εξέτασης του σώματος περιλαμβάνει τουλάχιστον τα ακόλουθα:
   
               α)
            
            
               τους τομείς κοινών εργασιών που προσδιορίζονται ως αποτέλεσμα της διαδικασίας εποπτικής εξέτασης και αξιολόγησης σύμφωνα με το άρθρο 97 της οδηγίας 2013/36/ΕΕ ή ως αποτέλεσμα οποιωνδήποτε άλλων αναληφθεισών δραστηριοτήτων του σώματος·
            
         
               β)
            
            
               τα κύρια σημεία των εργασιών του σώματος και τις προγραμματισμένες εποπτικές δραστηριότητές του, συμπεριλαμβανομένων των προγραμματισμένων επιτόπιων ελέγχων και επιθεωρήσεων των σημαντικών υποκαταστημάτων σύμφωνα με το άρθρο 52 παράγραφος 3 της οδηγίας 2013/36/ΕΕ·
            
         
               γ)
            
            
               τα μέλη του σώματος που είναι αρμόδια για την ανάληψη των προγραμματισμένων εποπτικών δραστηριοτήτων·
            
         
               δ)
            
            
               τα αναμενόμενα χρονοδιαγράμματα, τόσο όσον αφορά τον χρόνο εκτέλεσης όσο και τη διάρκεια, για καθεμία από τις προγραμματισμένες εποπτικές δραστηριότητες.
            
         3.   Κατά την κατάρτιση του προγράμματος εποπτικής εξέτασης του σώματος και την επικαιροποίησή του όταν είναι απαραίτητο, οι αρμόδιες αρχές του κράτους μέλους προέλευσης και τα μέλη του σώματος εξετάζουν τη δυνατότητα σύναψης συμφωνιών σχετικά με την εκούσια ανάθεση εργασιών και εκχώρηση αρμοδιοτήτων, ιδίως αν η εν λόγω ανάθεση αναμένεται να οδηγήσει σε πιο αποδοτική και αποτελεσματική εποπτεία, ειδικότερα με την εξάλειψη της περιττής αλληλεπικάλυψης των εποπτικών απαιτήσεων, συμπεριλαμβανομένων και εκείνων σε σχέση με τις αιτήσεις παροχής πληροφοριών.
   4.   Η σύναψη συμφωνίας για την ανάθεση των καθηκόντων ή την εκχώρηση αρμοδιοτήτων κοινοποιείται από τις αρμόδιες αρχές του κράτους μέλους προέλευσης προς το ενδιαφερόμενο ίδρυμα, και από την αρμόδια αρχή, η οποία αναθέτει τις εξουσίες της στο σχετικό ίδρυμα.
   5.   Η κατάρτιση και η επικαιροποίηση του προγράμματος εποπτικής εξέτασης του σώματος διενεργούνται σύμφωνα με το άρθρο 20 του εκτελεστικού κανονισμού (ΕΕ) 2016/99.
   
      ΤΜΗΜΑ 3
   
   
      
         Προγραμματισμός και συντονισμός των εποπτικών δραστηριοτήτων κατά την προετοιμασία για την αντιμετώπιση καταστάσεων έκτακτης ανάγκης και κατά τη διάρκεια των καταστάσεων αυτών, και τελικές διατάξεις
      
   
   Άρθρο 32
   Δημιουργία πλαισίου σώματος εποπτών για καταστάσεις έκτακτης ανάγκης
   1.   Οι αρμόδιες αρχές του κράτους μέλους προέλευσης και τα μέλη του σώματος καθορίζουν πλαίσιο του σώματος, εν αναμονή των πιθανών καταστάσεων έκτακτης ανάγκης, σύμφωνα με το άρθρο 112 παράγραφος 1 στοιχείο γ) της οδηγίας 2013/36/ΕΕ (στο εξής «πλαίσιο σώματος εποπτών για καταστάσεις έκτακτης ανάγκης»).
   2.   Το πλαίσιο του σώματος για καταστάσεις έκτακτης ανάγκης περιλαμβάνει τουλάχιστον τα ακόλουθα:
   
               α)
            
            
               τις διαδικασίες ειδικά για το σώμα που εφαρμόζονται όταν προκύπτει κατάσταση έκτακτης ανάγκης όπως αναφέρεται στο άρθρο 114 παράγραφος 1 της οδηγίας 2013/36/ΕΕ·
            
         
               β)
            
            
               το ελάχιστο σύνολο των πληροφοριών που ανταλλάσσονται όταν προκύπτει κατάσταση έκτακτης ανάγκης όπως αναφέρεται στο άρθρο 114 παράγραφος 1 της οδηγίας 2013/36/ΕΕ.
            
         3.   Το ελάχιστο σύνολο των πληροφοριών που αναφέρονται στο στοιχείο β) της παραγράφου 2 περιλαμβάνει τα εξής:
   
               α)
            
            
               τη συνοπτική περιγραφή της κατάστασης που έχει προκύψει, συμπεριλαμβανομένης της βασικής αιτίας της κατάστασης έκτακτης ανάγκης, και τον αναμενόμενο αντίκτυπο της κατάστασης έκτακτης ανάγκης στο ίδρυμα, στη ρευστότητα της αγοράς και στη σταθερότητα του χρηματοπιστωτικού συστήματος·
            
         
               β)
            
            
               την επεξήγηση των μέτρων και δράσεων που έχουν αναληφθεί ή σχεδιάζεται να αναληφθούν, από τις αρμόδιες αρχές του κράτους μέλους προέλευσης ή οποιοδήποτε από τα μέλη του σώματος ή από το ίδιο το ίδρυμα·
            
         
               γ)
            
            
               τα τελευταία διαθέσιμα ποσοτικά στοιχεία σχετικά με τη ρευστότητα και την κεφαλαιακή θέση του ιδρύματος.
            
         Άρθρο 33
   Γενικοί όροι όσον αφορά την ανταλλαγή πληροφοριών κατά τη διάρκεια μιας κατάστασης έκτακτης ανάγκης
   1.   Οι αρμόδιες αρχές του κράτους μέλους προέλευσης και τα μέλη του σώματος εποπτών ανταλλάσσουν όλες τις αναγκαίες πληροφορίες για τη διευκόλυνση της άσκησης των καθηκόντων που αναφέρονται στο άρθρο 114 παράγραφος 1 της οδηγίας 2013/36/ΕΕ, με την επιφύλαξη των απαιτήσεων εμπιστευτικότητας που προβλέπονται στο τμήμα II του κεφαλαίου 1 στον τίτλο VII της εν λόγω οδηγίας και, κατά περίπτωση, στα άρθρα 54 και 58 της οδηγίας 2004/39/ΕΚ.
   2.   Αφού ειδοποιηθούν για την ύπαρξη κατάστασης έκτακτης ανάγκης από οποιοδήποτε μέλος ή παρατηρητή του σώματος εποπτών, ή εφόσον εντοπιστεί κατάσταση έκτακτης ανάγκης, οι αρμόδιες αρχές του κράτους μέλους προέλευσης κοινοποιούν τις πληροφορίες που αναφέρονται στο άρθρο 32 παράγραφος 2 στοιχείο β), σύμφωνα με τις διαδικασίες που αναφέρονται στο το άρθρο 32 παράγραφος 2 στοιχείο α), προς τα μέλη του σώματος που εποπτεύουν τα υποκαταστήματα που επηρεάζονται ή ενδέχεται να επηρεαστούν από την κατάσταση έκτακτης ανάγκης, και την ΕΑΤ.
   3.   Ανάλογα με τη φύση, τη σοβαρότητα, τον δυνητικό συστημικό αντίκτυπο ή άλλον αντίκτυπο, και την πιθανότητα μετάδοσης της κατάστασης έκτακτης ανάγκης, τα μέλη του σώματος που εποπτεύουν τα υποκαταστήματα που επηρεάζονται ή ενδέχεται να επηρεαστούν από την κατάσταση έκτακτης ανάγκης και οι αρμόδιες αρχές του κράτους μέλους προέλευσης δύνανται να αποφασίσουν να ανταλλάξουν πρόσθετες πληροφορίες.
   4.   Οι αρμόδιες αρχές του κράτους μέλους προέλευσης εξετάζουν εάν οι πληροφορίες που αναφέρονται στις παραγράφους 2 και 3 είναι συναφείς για την εκπλήρωση των καθηκόντων του σώματος εξυγίανσης. Στην περίπτωση αυτή, οι αρμόδιες αρχές του κράτους μέλους προέλευσης κοινοποιούν τις πληροφορίες αυτές στην αρχή εξυγίανσης, όπως αναφέρεται στο άρθρο 3 της οδηγίας 2014/59/ΕΕ.
   5.   Οι πληροφορίες που αναφέρονται στις παραγράφους 2 και 3, ανάλογα με την περίπτωση, επικαιροποιούνται αμέσως μόλις είναι διαθέσιμες νέες πληροφορίες.
   6.   Όταν η ανταλλαγή πληροφοριών και η κοινοποίησή τους όπως αναφέρεται στο παρόν άρθρο γίνονται προφορικά, οι ενδιαφερόμενες αρμόδιες αρχές επανέρχονται στη συνέχεια εγκαίρως με γραπτή κοινοποίηση.
   Άρθρο 34
   Συντονισμός της εποπτικής αξιολόγησης κατάστασης έκτακτης ανάγκης
   1.   Σε περίπτωση κατάστασης έκτακτης ανάγκης, οι αρμόδιες αρχές του κράτους μέλους προέλευσης συντονίζουν την αξιολόγηση της κατάστασης έκτακτης ανάγκης (στο εξής «συντονισμένη εποπτική αξιολόγηση»), σε συνεργασία με τα μέλη του σώματος σύμφωνα με το άρθρο 112 παράγραφος 3 της οδηγίας 2013/36/ΕΕ.
   2.   Η συντονισμένη εποπτική αξιολόγηση της κατάστασης έκτακτης ανάγκης, η οποία εκπονείται από τις αρμόδιες αρχές του κράτους μέλους προέλευσης, περιλαμβάνει τουλάχιστον τα ακόλουθα στοιχεία:
   
               α)
            
            
               τη φύση και τη σοβαρότητα της κατάστασης έκτακτης ανάγκης·
            
         
               β)
            
            
               τον αντίκτυπο ή τον δυνητικό αντίκτυπο της κατάστασης έκτακτης ανάγκης για το ίδρυμα και για οποιοδήποτε από τα υποκαταστήματα που επηρεάζονται ή ενδέχεται να επηρεαστούν·
            
         
               γ)
            
            
               τον κίνδυνο διασυνοριακής μετάδοσης.
            
         3.   Κατά την εκτίμηση του σημείου γ) της παραγράφου 2, οι αρμόδιες αρχές του κράτους μέλους προέλευσης εξετάζουν τις πιθανές συστημικές συνέπειες σε οποιοδήποτε από τα κράτη μέλη όπου έχουν εγκατασταθεί σημαντικά υποκαταστήματα.
   Άρθρο 35
   Συντονισμός της εποπτικής απόκρισης σε μια κατάσταση έκτακτης ανάγκης
   1.   Σε περίπτωση ύπαρξης κατάστασης έκτακτης ανάγκης, οι αρμόδιες αρχές του κράτους μέλους προέλευσης συντονίζουν την εκπόνηση εποπτικής απόκρισης στην κατάσταση έκτακτης ανάγκης (στο εξής «συντονισμένη εποπτική απόκριση»), σε συνεργασία με τα μέλη του σώματος σύμφωνα με το άρθρο 112 παράγραφος 3 της οδηγίας 2013/36/ΕΕ.
   2.   Η συντονισμένη εποπτική αξιολόγηση που αναφέρεται στο άρθρο 34 αποτελεί τη βάση της συντονισμένης εποπτικής απόκρισης, η οποία καθορίζει τις εποπτικές ενέργειες που απαιτούνται, το πεδίο εφαρμογής τους, καθώς και το χρονοδιάγραμμα για την εφαρμογή τους.
   Άρθρο 36
   Παρακολούθηση της εφαρμογής της συντονισμένης εποπτικής απόκρισης σε κατάσταση έκτακτης ανάγκης
   1.   Οι αρμόδιες αρχές του κράτους μέλους προέλευσης και τα μέλη του σώματος που εποπτεύουν υποκαταστήματα τα οποία επηρεάζονται ή ενδέχεται να επηρεαστούν από την κατάσταση έκτακτης ανάγκης παρακολουθούν και ανταλλάσσουν πληροφορίες σχετικά με την εφαρμογή της συντονισμένης εποπτικής απόκρισης που αναφέρεται στο άρθρο 35.
   2.   Οι πληροφορίες που ανταλλάσσονται περιλαμβάνουν τουλάχιστον μια επικαιροποίηση σχετικά με την εφαρμογή των συμφωνημένων δράσεων εντός του προβλεπόμενου χρονοδιαγράμματος, όπως αναφέρεται στο άρθρο 35 παράγραφος 2 και την ανάγκη για επικαιροποίηση ή προσαρμογή των εν λόγω δράσεων.
   Άρθρο 37
   Συντονισμός της εξωτερικής επικοινωνίας σε κατάσταση έκτακτης ανάγκης
   Οι αρμόδιες αρχές του κράτους μέλους προέλευσης και τα μέλη του σώματος που είναι αρμόδια για την εποπτεία των υποκαταστημάτων που επηρεάζονται ή ενδέχεται να επηρεαστούν από κατάσταση έκτακτης ανάγκης συντονίζουν στο μέτρο του δυνατού τις εξωτερικές επικοινωνίες τους, λαμβάνοντας υπόψη τα στοιχεία που ορίζονται σύμφωνα με το άρθρο 22 παράγραφος 2, καθώς και τις νομικές υποχρεώσεις ή περιορισμούς βάσει του εθνικού δικαίου.
   Άρθρο 38
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 16 Οκτωβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 27.6.2013, σ. 338.
   
      (2)  Οδηγία 2014/59/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τη θέσπιση πλαισίου για την ανάκαμψη και την εξυγίανση πιστωτικών ιδρυμάτων και επιχειρήσεων επενδύσεων και για την τροποποίηση της οδηγίας 82/891/ΕΟΚ του Συμβουλίου, και των οδηγιών 2001/24/ΕΚ, 2002/47/ΕΚ, 2004/25/ΕΚ, 2005/56/ΕΚ, 2007/36/ΕΚ, 2011/35/ΕΕ, 2012/30/ΕΕ και 2013/36/ΕΕ, καθώς και των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 1093/2010 και (ΕΕ) αριθ. 648/2012 (ΕΕ L 173 της 12.6.2014, σ. 190).
   
      (3)  Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 1).
   
      (4)  Εκτελεστικός κανονισμός (ΕΕ) αριθ. 680/2014 της Επιτροπής, της 16ης Απριλίου 2014, για τη θέσπιση εκτελεστικών τεχνικών προτύπων όσον αφορά την υποβολή εποπτικών αναφορών από τα ιδρύματα σύμφωνα με τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (ΕΕ L 191 της 28.6.2014, σ. 1).
   
      (5)  Εκτελεστικός κανονισμός (ΕΕ) 2016/99 της Επιτροπής, της 16ης Οκτωβρίου 2015, για τη θέσπιση εκτελεστικών τεχνικών προτύπων όσον αφορά τον προσδιορισμό της επιχειρησιακής λειτουργίας των σωμάτων εποπτών σύμφωνα με την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου (βλέπε σελίδα 21 της παρούσας Επίσημης Εφημερίδας).
   
      (6)  Κανονισμός (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις προληπτικής εποπτείας για πιστωτικά ιδρύματα και επιχειρήσεις επενδύσεων και την τροποποίηση του κανονισμού (ΕΕ) αριθ. 648/2012 (ΕΕ L 176 της 27.6.2013, σ. 1).
   
      (7)  Οδηγία 2004/39/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τις αγορές χρηματοπιστωτικών μέσων, για την τροποποίηση των οδηγιών 85/611/ΕΟΚ και 93/6/ΕΟΚ του Συμβουλίου και της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου και για την κατάργηση της οδηγίας 93/22/ΕΟΚ του Συμβουλίου (ΕΕ L 145 της 30.4.2004, σ. 1).
   
      (8)  Εκτελεστικός κανονισμός (ΕΕ) 2016/100 της Επιτροπής, της 16ης Οκτωβρίου 2015, σχετικά με τη θέσπιση εκτελεστικών τεχνικών προτύπων για την εξειδίκευση της διαδικασίας κοινής απόφασης όσον αφορά την υποβολή αιτήσεων χορήγησης ορισμένων αδειών προληπτικής εποπτείας σύμφωνα με τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (βλέπε σελίδα 45 της παρούσας Επίσημης Εφημρίδας).
   
      (9)  Κατ' εξουσιοδότηση κανονισμός (ΕΕ) αριθ. 524/2014 της Επιτροπής, της 12ης Μαρτίου 2014, για τη συμπλήρωση της οδηγίας 2013/36/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα τα οποία προσδιορίζουν τις πληροφορίες που ανταλλάσσουν οι αρμόδιες αρχές των κρατών μελών προέλευσης και υποδοχής (ΕΕ L 148 της 20.5.2014, σ. 6).